Bosna  i  Hercegovina                                                                                                               NACRT
Federacija  Bosne i Hercegovine                                                                                             
Kanton središnja Bosna /Srednjobosanski kanton 

Općina  Kiseljak
Općinsko vijeće Kiseljak 

Broj: 
Kiseljak, 
Na temelju članka 13. Zakona o načelima lokalne samouprave (“Sl. novine FBiH” br. 49/06), članka 25. Statuta Općine Kiseljak („Sl. glasnik Općine Kiseljak, br. 03/09) i članka 59. Zakona o komunalnim djelatnostima („Službene novine KSB/SBK“ broj: 13/13), Općinsko vijeće Kiseljak na 4. sjednici održanoj dana 8. 4. 2021. godine,  d o n o s i :
O D L U K U

O KOMUNALNOM  REDU  I  SANITARNOM  MINIMUMU

NA PODRUČJU OPĆINE KISELJAK
I OPĆE ODREDBE 

Članak 1.


Ovom odlukom regulirana su prava, dužnosti i obveze fizičkih i pravnih osoba pri održavanju komunalnog reda, komunalne higijene, održavanja i uređivanja javnih prometnih površina, javnih zelenih površina, javne rasvjete, te ostalih komunalnih objekata, dotrajalih zgrada i drugih objekata, tržnica-pijaca i sl. na području općine Kiseljak. 
Članak 2.


Pod javnim površinama u smislu ove Odluke smatraju se sve površine u općoj uporabi koje su po zakonu namijenjene da služe svima pod jednakim uvjetima i to su: 

1. Javne prometne površine, ulice, ceste, (kolovozi i nogostupi), ulični travnjaci, parkirališta u naseljima i van naselja, trgovi, putovi, pješačke i biciklističke staze, rekreacijski i sportski tereni, nekategorizirani putovi, mostovi,  stajališta autobusnih stanica i zemljište oko njih, i sl.
2. Javne zelene površine su: parkovi, drvoredi, žive ograde uz javne površine, travnjaci uz javne površine, sjetvene površine, cvijetnjaci, pojedinačne i skupne posude sa ukrasnim biljem,  dječija i sportska igrališta, zelene površine oko kolektivnih stambenih objekata, škola, zdravstvenih ustanova, spomenika i vjerskih objekata, izvorišta i rezervoara vode, riječne obale i obale potoka, kao i zaštićena područja koja su kao takva utvrđena prostornim planom.
3. Ostale površine uz objekte javne uporabe, komunalne objekte i uređaje kao što su ostale površine javnog saobraćaja- peroni i taxi-stajališta, površine namijenjene za javne skupove, tržnice –pijace (zelena i stočna), javna rasvjeta, javne česme, fontane, spomenici i spomen ploče, groblja, neuređene javne površine i prostori neizgrađenog građevinskog zemljišta.
Članak 3.

         
Kao javni objekti i poslovni objekti u vlasništvu pravnih i fizičkih osoba u smislu ove odluke smatraju se: ugostiteljski i trgovinski objekti, klaonice i prodavaonice mesa i mesnih prerađevina, sportski objekti, radnje i prostori za pružanje obrtničkih usluga, objekti školskih i predškolskih ustanova, objekti  kulturnih ustanova i organizacija, objekti za pružanje medicinskih i veterinarskih usluga, sportski tereni, zelene površine u krugu gospodarskih objekata, vodovodnih rezervoara i u krugu zdravstvenih, socijalnih i kulturno-povijesnih objekata,  javni objekti i uređaji za snabdijevanje vodom, javni objekti i uređaji za odvod otpadnih voda. deponija otpadaka i građevinskog materijala,  benzinske crpke, spomen-obilježja, objekti poduzeća, drugih organizacija i zajednica,  drugi javni objekti koji služe za zadovoljenje osnovnih potreba građana. 
Članak  4.
       
Komunalni red  u smislu ove Odluke podrazumijeva skup odredbi kojim se reguliraju: upravljanje, korištenje, održavanje, zaštita, mjere za provođenje, nadzor i kaznene odredbe, javnih površina i objekata.  
       
Komunalna  higijena u smislu ove Odluke podrazumijeva skup odredbi kojima se  reguliraju čišćenje javnih površina i objekata, prikupljanje i deponiranje otpada. 
II.  UREĐENJE  NASELJA   
Članak 5.
      
Naselja na području općine Kiseljak moraju biti uređena.

       
Pod uređenjem naselja u smislu ove odluke smatra se: označavanje naseljenih mjesta, ulica, parkova i objekata, upravljanje i održavanje javnih i nerazvrstanih cesta, zimsko održavanje javnih i nerazvrstanih cesta,  održavanje uličnih i drugih otvora, izgled i uređenost javnih zelenih površina, vanjskih dijelova zgrada i dvorišta, uređenost izloga, natpisa, reklama i plakata uz javne površine, održavanje komunalne opreme, komunalnih objekata i uređaja u općoj upotrebi, pokretnih naprava, uređenost ograda uz i na javnim površinama, javne rasvjete, uređenost autobusnih kolodvora, stajališta javnog prijevoza, parkirališta, spomen obilježja, tržnica, održavanje nužnika, čišćenje dimnjaka, uređenost usluge isporuke toplinske energije, način provođenje komunalne higijene, uvjeti izvođenja građevinskih radova na javnim površinama, uklanjanje protupravno postavljenih predmeta i napuštenih vozila, odvodnja atmosferskih i otpadnih voda sa javnih površina te higijenska dispozicija tečnih otpadnih materijala.
1. Označavanje naseljenih mjesta, ulica, parkova i objekata
Članak 6.


Granice naseljenih mjesta na području Općine Kiseljak su definirane Odlukom o utvrđivanju granica naseljenih mjesta na području Općine Kiseljak broj VL-366/59 od 15. 9. 1959. godine. 
Nazivi naseljenih mjesta, ulica i parkova, te način obilježavanja objekata (stambenih, poslovnih, objekata javne namjene, zgrada) na području Općine Kiseljak su definirani Odlukom o određivanju naziva ulica i parkova na području grada Kiseljaka broj 01/1-14-2460/11 
od 15. 11. 2011. godine (Sl. Glasnik Općine Kiseljak br. 08/11), a sukladno Pravilniku broj 01-05-366/14 od 17.02.2014. godine, o načinu označavanja imena naselja, parkova i ulica te obilježavanju zgrada brojevima.

Nije dozvoljeno pravnim i fizičkim osobama da sami određuju nazive naseljenih mjesta, ulica, trgova, te da iste obilježavaju.

Troškove izrade i postavljanja tabli sa nazivima naselja, ulica i trgova snosit će se iz Proračuna Općine Kiseljak, a troškove izrade i postavljanja tabli sa oznakom kućnog broja financira vlasnik odnosno suvlasnik zgrade / objekta.


Na području općine Kiseljak je uspostavljen adresni registar, a temeljem Ugovora o ustupanju prava korištenja softvera za održavanje podataka adresnog registra na području Općine Kiseljak zaključen je i Ugovor o suradnji između Općine Kiseljak i Federalne uprave za geodetske i imovinsko-pravne poslove čime su definirane osnove suradnje na području dijeljenja službenih podataka adresnog registra.
2. Javne i nerazvrstane ceste
Članak  7.

      
Javne ceste (autoceste, brze, magistralne, regionalne i lokalne ceste, te prometnice u naseljima) i nerazvrstane ceste, odnosno javno prometne površine mogu se graditi i rekonstruirati samo pod uvjetima kako je to predviđeno prostorno-planskom dokumentacijom i ako je za te radove pribavljeno odobrenje nadležnih institucija uz propisnu tehnička dokumentaciju. 


Upravljanje, građenje, rekonstrukciju, održavanje i zaštitu lokalnih cesta, gradskih ulica i nerazvrstanih cesta vrše mjerodavna općinska tijela.

Godišnji plan i program održavanja i zaštite, kao i program rekonstrukcije, izgradnje i obnove lokalnih cesta i gradskih ulica, do kraja tekuće godine za narednu godinu, donosi općinski načelnik. Suglasnost na godišnje planove i programe daje Općinsko vijeće.

Članak  8.

       
Prilikom izvođenja novih ili rekonstrukcije postojećih javnih prometnih površina prethodno se mora izvršiti stručni pregled a zatim eventualna rekonstrukcije ili nova izgradnja podzemnih instalacija i uređaja (vodovod, kanalizacije,elektro, tt mreža i slično).

       
Novoizgrađeni ili rekonstruirani objekti ne mogu se davati u uporabu niti prenijeti na upravljanje prije nego što se izvrši tehnički prijem, obilježavanje horizontalne i vertikalne signalizacije kolovoza, pješačkih prijelaza i parkirališta. 

Članak 9.

Radovi na održavanju cesta mogu biti radovi redovitog i izvanrednog održavanja.

Redovito održavanje cesta čini skup poslova odnosno radova i radnji te mjera koje se provode tijekom cijele godine sukladno Godišnjem planu i programu održavanja koji donosi Općinski Načelnik.

Izvanredno održavanje spada u grupu zahtjevnijih i opsežnijih radova održavanja cesta, a temeljni im je cilj dugotrajnije uređenje i poboljšanja pojedinih dijelova ceste bez izmjene njenih tehničkih elemenata, osiguranja sigurnosti, stabilnosti i trajnosti ceste i cestovnih objekata i povećanja sigurnosti prometa.    


Radovi izvanrednog održavanja izvode se povremeno, a njihov opseg vezan je za stupanj dotrajalosti ili oštećenja ceste, izvode se u cestovnom pojasu, a mogu se izvoditi samo na temelju tehničke dokumentacije, bez pribavljanja suglasnosti i druge dokumentacije prema Zakonu o prostornom uređenju.

Izvanredno čišćenje javnih prometnih površina vrši se po odluci Općinskog načelnika ili po rješenju Općinskog inspektora za komunalne poslove, lokalne puteve i zaštitu okoliša.

Izvanredno čišćenje javnih prometnih površina može se odrediti kada zbog vremenskih nepogoda ili sličnih događaja javna prometna površina bude prekomjerno zaprljana kao i kada je iz drugog razloga javne prometne površine potrebno očistiti.


Redovito i izvanredno uređenje i održavanje prometnih površina koje nemaju status javnih prometnih površina (industrijske prometnice, privatni putevi i sl.) u nadležnosti je pravnog ili fizičkog lica koje je evidentiran kao vlasnik-posjednik tih površina.
Članak 10.

Javne prometne površine čiste se ručno i strojno, u pravilu danju, a peru u periodu smanjenog intenziteta vozila, uglavnom noću.


Kod čišćenja i pranja javno-prometnih površina ne smije se opterećivati javna kanalizacija nanošenjem krutih otpadaka niti sprečavati protok vode u slivnicima.

Asfaltirane, popločane, betonirane i popločane javne površine ne smiju se prati ako je vanjska temperatura zraka niža od 50C ili ako je javna površina prekrivena susnježicom, snijegom ili ledom.

Članak 11.
U cilju zaštite javnih prometnih površina, zabranjuje se:

1. svako oštećivanje, prljanje i šaranje prometnih površina, nogostupa, parkinga, trgova, i drugih javnih površina koje služe za promet vozila i kretanje pješaka,

2. ispuštanje ulja, svih vrsta otpadnih tekućina i masnih tečnosti, boja, lakova, kreča, životinjskog izmeta, fekalija, vode i bilo kojih drugih tečnosti koje prljaju javnu prometnu površinu,    

3. poduzimanje bilo kakvih radnji (prijevoz, utovar, istovar građevinskog i drugi materijala, montiranje–demontiranje i slično), koji mogu da ugroze saobraćaj, onemoguće nesmetan prolaz građana kolovozom i nogostupom, ukoliko za takvu radnju ne postoji posebno odobrenje nadležne općinske službe za upravu,

4. cijepanje i piljenje drva, razbijanje kamena i obavljanje sličnih grubih radova na kolovozu i nogostupu, kao i čišćenje snijega i leda oštrim predmetima kojim se oštećuju kolovoz i nogostup,

5. kretanje kolovozom i nogostup građevinskih i drugih vozila i mašina, koja na pogonskim kotačima imaju oštre metalne trake (gusjeničari) koji mogu da oštete kolovoz i nogostup,

6. pisanje masnim bojama i lakovima raznih tekstova po kolovozu i nogostupu, ukoliko za takve radnje ne postoji posebno odobrenje mjerodavne općinske službe, 

7. postavljanje reklamnih panoa, natpisa na nogostupima, trgovima i drugim javnim  površinama, ukoliko za to nema posebnog odobrenja općinske službe,
8. svako oštećenje, prljanje i šaranje saobraćajne i turističke signalizacije kao i njihovo oštećivanje, uništavanje i otuđivanje,

9. uklanjanje i oštećivanje ivičnjaka, betoniranje i postavljanje drugog materijala između ivičnjaka i kolovoza, bez odobrenja općinska službe,

10. odlagati bilo koju vrstu otpada (osobito kabasti otpad i školjke automobila) na lokacije koje nisu predviđene za iste,
11. bacati ili ostavljati otpatke voća, povrća, cvijeća, papira, papirnate ili druge ambalaže, uginule životinje, opuške cigareta, žvakaćih guma, pljuvati ili na drugi način na javnim prometnim površinama stvarati nečistoće.
Članak 12.

  
Vozila koja sudjeluju u prometu ne smiju onečišćavati javno-prometne površine nezaštićenim prijevozom.
  
Vozila koja prevoze tekući ili rasuti materijal moraju imati ispravne naprave iz kojih se materijal ne smije prosipati ili teći.

   
Vozila koja prevoze pijesak, papir, sijeno, slamu, piljevinu, lišće, šljaku i dr. moraju 

se prekriti ceradom ili na drugi način osigurati da materijal ne prosipaju po javno-prometnim površinama.


Vozila koja se sa gradilišta uključuju u javni promet ne smiju onečišćavati javno prometnu

površinu, i prije uključivanja, a ukoliko postoji onečišćenje na gumama, iste moraju detaljno oprati.
Članak 13.

Vlasnik ili korisnik sportskih i rekreacionih objekata, zabavnih parkova ili igrališta, organizator javnih skupova, javnih priredbi i zakupac javnih površina koji ih povremeno koriste, obavezni su osigurati čišćenje površina koje služe kao pristup objektima ili za postavljanje objekata, tako da te površine budu očišćene i dovedene u prvobitno stanje u roku od 8 sati po okončanju odobrene manifestacije, odnosno vremena korištenja objekta.
3. Zimsko održavanje javnih i nerazvrstanih cesta

Članak 14.

Pod održavanjem cesta u zimskim uvjetima (zimska služba) podrazumijevaju se radovi neophodni za održavanje prohodnosti cesta i sigurnog odvijanja prometa. 

Upravitelji cesta planiraju, organiziraju i provode zimsku službu putem izvođača osposobljenih i opremljenih za zimsko održavanje cesta.

Članak 15.

Snijeg i led uklanjaju se sa javnih prometnih površina, kao i sa krovova zgrada/objekata uz javne prometne površine.
Led sa javnih površina uklanja se čim nastane.
Snijeg i led sa krovova zgrada/objekata uklanjaju se kad postoji mogućnost da se odrone i ugroze sigurnost prolaznika i zgrade.
Članak 16.

Radi provedbe zimske službe Upravitelji cesta (Općina Kiseljak) izrađuje operativni program radova održavanja cesta  u zimskom periodu (u daljnjem tekstu: operativni program). 

Operativni program mora biti sukladan godišnjim planom održavanja i obuhvata cijeli zimsko razdoblje od 15. studenog tekuće godine do 15. ožujka naredne godine.

Operativni program sadrži naročito: 

· mjesta pripravnosti zimske službe, 

· prioritete održavanja, 

· potrebit broj ljudstva, mehanizacije i materijala za čišćenje snijega i posipanje kolnika i njihovo razmještanje po mjestima pripravnosti, 

· dinamiku provođenja pojedinih aktivnosti, 

· nadzor i kontrolu provođenja zimske službe, 

· uvjete kada se zbog sigurnosti prometa isti ograničava ili zabranjuje za sustav veza, procjenu troškova zimske službe,

· informiranje o stanju i prohodnosti cesta. 

Članak 17.

Radovi održavanja u zimskim uvjetima su: 

· pripremni radovi prije nastupanja zimskih uvjeta, 

· organiziranje mjesta pripravnosti i njihovo označavanje, 

· zaštitne mjere protiv stvaranja poledice, snježnih nanosa, smetova i lavina, 

· čišćenje snijega sa kolnika i prometne signalizacije, 

· obilježavanje ruba kolnika, 

· osiguranje odvodnje sa kolnika, 

· uklanjanje vozila sa kolnika ceste (oštećena vozila, vozila u kvaru i zastala vozila koja ometaju promet), 

· postavljanje posebne prometne signalizacije u slučajevima posebnog režima prometa ili zatvaranja dijela ceste, 

· informiranje javnosti o stanju i prohodnosti cesta.

Članak 18.

Uklanjanje snijega i leda sa javnih prometnih površina (lokalnih i nerazvrstanih putova te gradskih ulica) detaljno se definira Ugovorom o zimskom održavanju zaključenim najkasnije do 15. listopada za nastupajuću zimsku sezonu, zaključenim između Općine Kiseljak i izvođača radova, a sve sukladno Zakona o javnim nabavama BiH.

Za uklanjanje snijega i leda sa javnih prometnih površina odgovorno je nadležno poduzeće u skladu sa ugovorom o zimskom održavanju.
Održavanje, odnosno uklanjanje snijega i leda sa nogostupa, parkinga ukoliko općina koristi i upravlja tim parkinzima, stepeništima, te prilazima zgradama javnih ustanova i poduzeća, u nadležnosti je Općine Kiseljak koja ove poslove može povjeriti nadležnom komunalnom poduzeću zaključenjem ugovora ili drugom pravnom ili fizičkom osobi.

Općina Kiseljak je dužna osigurati stalni nadzor i kontrolu nad provođenjem zimske Službe.
Članak 19.

Za uklanjanje snijega i leda sa krovova poslovnih zgrada odgovorno je poduzeće ili druga pravna i fizička lica koja su korisnici poslovnih prostora u tim zgradama.
Za uklanjanje snijega i leda sa krovova zgrada odgovorni su vlasnici ili korisnici stanova, odnosno upravitelj ukoliko je imenovan ili postavljen za tu zgradu.
Za uklanjanje snijega i leda sa parkinga, tržnica/otvorenih pijaca, sportskih objekata, autobusnih stajališta i sličnih prostora odgovorno je pravno lice koje upravlja tim površinama ili se njima koristi, odnosno pravno ili fizičko lice kojem je povjereno održavanje ovih površina.
Za uklanjanje snijega i leda sa prostora uz zgrade/objekte (trotoari, ulazne rampe), odgovorni su vlasnici zgrada/objekata, odnosno vlasnici ili korisnici stanova i poslovnih prostorija u zgradi/objektu, odnosno upravitelj ukoliko je imenovan ili postavljen za tu zgradu/objekt.
Članak 20.

Javne prometne površine mogu se, radi sprečavanja nastanka leda, posipati odgovarajućim materijalom.
Ceste i ulice koje imaju slivnike za odvodnju oborinskih voda i kanalizacijske šahtove, odnosno koji su izgrađeni od asfalta, betona ili kocki ne smiju se posipati materijalom granulacije veće u promjeru od 8 milimetara.
Javne prometne površine i druge površine uz drvorede ne smiju se posipati solju ili drugim kemijskim sredstvima.
Članak 21.
Zabranjeno je:
1. iznošenje i gomilanje snijega iz dvorišta, vrtova i drugih slobodnih površina na ulice i nogostupe,

2. bacanje snijega ispred zgrada na prometne površine i nogostupe,

3. zatvaranje  snijegom  i  ledom  slivnika  i šahtova,

4. deponiranje većih količina snijega i leda na javne zelene površine,

5. sanjkanje i klizanje na javnim prometnim površinama i na zaleđenim vodenim površinama.

Članak 22.

Pri uklanjanju snijega i leda ne smiju se oštećivati površine sa kojih se vrši uklanjanje, niti objekti i nasadi na tim površinama.
Lice koje ošteti površine, objekte i nasade na površinama, dužno je da ih dovede u prvobitno stanje, odnosno sanira.
4. Ulični i drugi otvori 

Članak 23.

       
Svi otvori (šahtovi, okna i slivnici) na ulicama, pijacama, trgovima, parkovima, dvorištima i drugim mjestima, moraju uvijek biti dostupni i u ispravnom stanju. 
       
Otvorima u smislu prethodnog stava smatraju se naročito: otvori za vodovod, kanalizaciju, električne, telefonske i telegrafske kablove i slično. 

Članak 24.

Svi objekti i uređaji za odvodnju i druge slične građevine (šahtovi, okna i slivnici) na javnim prometnim površinama moraju se izvoditi (graditi) prema važećim propisima i standardima, te redovno održavati u ispravnom i funkcionalnom stanju.
O održavanju i uređenju otvora i prostora oko tih otvora u širini 1,00 m oko tog otvora za vodovod, individualnu kanalizacijsku mrežu, električnu, telefonsku i drugu instalaciju i komunalnu instalaciju obavezno se brine poduzeće, odnosno pravno ili fizičko lice koje te otvore koristi.
       
Otvori moraju biti zatvoreni pripadajućim poklopcima i osigurani sigurnim zatvaračima. Zatvarači, odnosno poklopci, otvori na ulicama i drugim površinama javnog prometa moraju biti usklađeni sa klasom nosivosti pripadajućeg opterećenja.

        
Dotrajali, odnosno nefunkcionalni zatvarači i poklopci moraju se redovito mijenjati. 

U vrijeme izvođenja bilo kakvih radova u otvorima i oko tih otvora, te objekata i uređaja za odvodnju isti se moraju ograditi posebnim pregradama tako da sprečavaju prilaz prolaznicima ili vozilima i obilježiti vidljivim znacima upozorenja (pločama upozorenja), te po završetku radova moraju se propisno zatvoriti.
Za svu štetu pričinjenu trećim licima u vezi ne postupanja po odredbama ove Odluke, a radi izvođenja radova na i oko otvora, odgovara poduzeće, odnosno pravno ili fizičko lice koje te otvore koristi.

5. Privremeno zauzimanje javnih površina 

Članak  25.

       
Pod zauzimanjem javne površine u smislu ove Odluke smatra se: 

- postavljanje ljetnih ili zimskih bašta koje nisu sastavni dijelovi postojećih poslovnih objekata i prostorija,

- postavljanje pokretnih objekata na kotačima, tezgi rashladnih uređaja, stolova za prodaju lutrije, štampe, knjiga, cvijeća, ukrasnih predmeta i sl. 

- postavljanje bašta, tendi i privremeno-prodajnih i izložbenih mjesta ispred poslovnih objekata i prostora, 

- postavljanje zabavnih parkova, cirkusnih šatri i drugih sportskih i zabavnih sadržaja,

- postavljanje kioska,

- postavljanje reklama, 

- zauzimanje javne površine na bilo koji drugi način, a u svrhu obavljanja privrednih i drugih djelatnosti (npr. betoniranje prilaza, ulaza, postavljanje obrađenog kamena i sl.) 

Članak 26.

      
Zauzimanje javnih površina vrši se na osnovu uvjeta utvrđenih u odobrenju nadležne općinske Službe za gospodarstvo, urbanizam, zaštitu okoliša i komunalne poslove a sve sukladno  općinskoj Odluci o uvjetima i načinu korištenja javnih površina.

6. Javne zelene površine
Članak 27.

         
Javne zelene površine u smislu ove odluke su sve površine iz članka 2. točka 2., koje služe za odmor, šetnju i estetsko uređenje naselja. 

         
Javne zelene površine se izgrađuju i određuju prema Urbanističkom i Regulacionom planu,  ili drugim aktom regulacije prostora.

         
Promjena namjene prostora iz stava 1. ovog članka može se odobriti samo u skladu sa odredbama važećih akata regulacije prostora i ove Odluke, a o istom  odlučuje nadležna općinska Služba. 

Članak 28.

       
Parkovi su mjesta koja služe za odmor, mogu se graditi samo na mjestima koja su planirana urbanističkim rješenjem, zasađena rastinjem koje odgovara funkcionalnom i estetskom  izgledu kraja, naselja ili okolnih objekata. 

        
Pri  projektiranju investitor je dužan  da pored urbanističkih zahtjeva u projekt ugradi i ostale elemente koji će omogućiti korištenje  parka prema namjeni. 

        
Pri izgradnji parka predložena hortikulturna (izbor drveća, rastinja, visina i razmještaj istih), kao i urbanistička rješenja, obvezna su za investitora ali i izvođača radova. 

Članak  29.

       
Drvoredi se sade uz javno-prometne površine, nogostupe, obale rijeka i na drugim javnim površinama  kada je to predviđeno urbanističkim i hortikulturnim rješenjem.

       
Za drvorede koji nisu planirani i naknadno se žele formirati,  investitori i izvođači moraju 

pribaviti odobrenje nadležne općinske Službe.

        
Drveće  u drvoredu mora biti zasađeno na način da visinom i oblikom odgovara lokalitetu, da ne ugrožava  normalno odvijanje prometa, upotrebu okolnih  zgrada i objekata, električnih i sl. instalacija  kao i javne rasvjete. 

Članak 30.

       
Na za to određenim ostalim javnim površinama  može se saditi cvijeće i ukrasno rastinje podizati zelene ograde, postavljati samostojeće cvjetnjake (pojedinačne ili skupne saksije) pod uvjetima propisanim ovom Odlukom i uz suglasnost općinske Službe za gospodarstvo, urbanizam, zaštitu okoliša i komunalne poslove. 
       
Zelene ograde (privatne i javne) uz javnu površinu moraju se održavati urednima, da ne ometaju korištenje javne površine i preglednost u prometu.
       
Ostale zelene površine (ograđene i neograđene) kao i neizgrađena zemljišta uz javne površine njihovi vlasnici –korisnici moraju održavati urednim. 

Članak 31.
      
Održavanje javnih zelenih površina provodi se na temelju Programa koji donosi Općinski načelnik na prijedlog općinske Službe za gospodarstvo, urbanizam, zaštitu okoliša i komunalne poslove, najkasnije do 31.12. za narednu godinu. 

       
Za održavanje javnih zelenih površina, njihovu  zaštitu i obnovu odgovorni su: pravna ili fizička osoba kojoj  su ovi poslovi dodijeljeni, vlasnici i korisnici zelenih površina.   

    
Vlasnici odnosno korisnici zelenih površina uz stambene, poslovne i stambeno-poslovne objekte, neizgrađenih građevinskih zemljišta, livada, kao i drugih sličnih površina, moraju ih održavati urednima tako da redovito kose travu, uklanjaju šikaru, grmlje, režu suhe grane, uklanjaju smeće i građevinski otpad.

     
Vlasnici i korisnici površina na kojima se nalaze alergene biljke (ambrozija, i slično ), dužni su ih uklanjati redovno, do potpunog uništenja( mehaničkim putem i redovitim košenjem prije cvatnje).
Članak 32.

      
Održavanje zelenih površina u smislu ove odluke  podrazumijeva: 

· Obnovu  uništenog i dotrajalog  biljnog materijala, sječu i uklanjanje suhih grana i lišća,

· Redovito orezivanje i oblikovanje stabala i  grmova,

· Praćenje i preventivno djelovanje na sprečavanju biljnih bolesti,

· Redovito košenje trave te  zalijevanje u vrijeme sušnih perioda,

· Održavanje pješačkih staza i opreme u ispravnom stanju,

· Održavanje posuda  sa cvijećem i ukrasnim rastinjem,

· Postavljanje zaštitnih ograda  od prikladnog materijala oko posađenih stabala,

· Blagovremeno skidanje snijega sa grana  i njegovo  odvoženje,

· Ostali radovi utvrđeni godišnjim programom koji su neophodni da bi zelene površine služile svojoj svrsi.

      
Pokošena trava i sakupljeno lišće odlaže se na mjesto predviđeno godišnjim programom.

Članak 33.

      
Sječa i djelomična sječa stabala u parkovima, drvoredima, kao i pojedinačnih stabala na i uz javne površine uz suglasnost Službe za gospodarstvo, urbanizam, zaštitu okoliša i komunalne poslove, a postupajući sukladno godišnjem Programu održavanja javnih zelenih površina ili po naredbi Općinskog inspektora za komunalne poslove, lokalne putove i zaštitu okoliša, odobrit će se u slučajevima: 

· ako je stablo potpuno-očigledno prestalo sa vegetacijom i ne uklapa se u postojeći izgled okoline,
· ako postoji opasnost od pada stabla čime bi se ugrozila bezbjednost ljudi ili imovine,
· ako  stablo  svojim  postojanjem  i  rastom (visinom) ugrožava stabilnost stambenih ili poslovnih objekata ili infrastrukturnih objekata ili svojim žilama-korijenjem bitno utiče ili može utjecati na podzemne instalacije, temelje i sl.,
· u slučajevima kada se stablo nalazi na zemljištu novoprojektirang objekta za koje je izdato odobrenje za građenje, a radi privođenja trajnoj namjeni tog zemljišta po prethodno podnesenom zahtjevu nosioca odobrenja za građenje.
       
Djelomična sječa i dekapitiranje stabala (potkresivanje) odobrit će se: 

· ako je stablo djelomično – očigledno prestalo da vegetira,
· ako stablo u znatnoj mjeri oštećuje stambene i poslovne objekte,
· ako stablo očigledno oštećuje instalacije komunalne infrastrukture,
· u slučajevima kad se ocijeni da stablo svojim postojanjem i rastom utječe na uvjete življenja stanara okolnih objekata,
· ako se stablo nalazi u blizini stambenih objekata tako da smeta građane u normalnom stanovanju i u većoj mjeri pokrivaju dnevno svjetlo,
· ako stablo smeta javnoj rasvjeti ili bezbjednosti saobraćaja ili pješaka,
· ako stablo zaklanja saobraćajnu signalizaciju.
Članak 34.

Pravno ili fizičko lice koje upravlja javnim sportskim, rekreacionim i sličnim objektima, parkovima, šumama, grobljima i sličnim površinama, obavezno je održavati javnu zelenu površinu unutar tih prostora, i oko tih prostora do prve vidne granice – prepreke, te brinuti se za njenu zaštitu i obnovu.
Članak 35.

        
Prilikom uređivanja javnih površina na mjestima gdje se nalaze pojedinačna stabla          (popločavanje, asfaltiranje, betoniranje) investitor i izvođač radova  dužni su ostaviti slobodnu površinu oko stabla u promjeru od minimalno 0,8 m - računajući od njegovog debla, za daljnji nesmetan rast stabla.

Članak 36.

Na javnoj zelenoj površini mogu se postaviti ukrasne posude (žardinjere, saksije i sl.) i ukrasni predmeti te saditi cvijeće i ukrasno bilje u skladu sa Programom održavanja javnih zelenih površina.

Vlasnik ukrasnih posuda, ukrasnih predmeta i sl. je obavezan iste održavati, nadopunjavati, obnavljati i čistiti.
Članak 37.

Na javnim zelenim površinama zabranjeno je uzgajanje voćki i povrtnih biljaka i bilo kakvo njihovo obrađivanje u poljoprivredne svrhe.

Način i uvjete upotrebe zelenih površina u poljoprivredne svrhe u vanrednim situacijama propisuje Općinski načelnik.

Članak 38.

Bez odobrenja Službe za gospodarstvo, urbanizam, zaštitu okoliša i komunalne poslove na javnoj zelenoj površini zabranjeno je:
1. Sječa i  dekapitiranje stabala, skidanje vrhova ukrasnog drveća i grmlja bez odobrenja, 

2. Sječa  i uklanjanje stabala iz dvorišta javnih i stambenih objekata bez odobrenja,
3. Prekopavanje, kopanje i izvođenje drugih radova kojima se trajnije mijenja izgled javne zelene površine,

4. Rekonstrukcija postojećih i izgradnja novih zelenih površina,

5. Ograđivanje i postavljanje bilo kakvih uređaja, objekata, naprava, reklamnih panoa i slično na javnim zelenim površinama,

6. Odlaganje građevinskog materijala,

7. Kampiranje i postavljanje šatora.
U cilju održavanja zelenih površina, njihove zaštite te osiguranja uvjeta da iste služe svojoj predviđenoj svrsi zabranjuje se:
1. Rezanje grana i vrhova drveća, obaranje i uklanjanje drveća, te vađenje panjeva, protivno odredbama ove Odluke,

2. Rezanje i skidanje grana i vrhova sa ukrasnog drveća i bilja,

3. Guljenje kore stabla, zasijecanje, zarezivanje, savijanje, kidanje, zabadanje noževa, zabijanje čavala i vijaka, stavljanje plakata na drveće i slično,
4. Uništavanje pojedinačnih posuda i vađenje cvijeća i ukrasnog rastinja iz istih,
5. Penjanje po drveću,

6. Neovlašteno skidanje plodova sa drveća i grmlja, kidanje i branje cvijeća, vađenje cvjetnih i travnatih busena, te kidanje grana sa grmlja i drveća,
7. Neovlašteno sakupljanje i odnošenje suhog granja, kore, mladica i zakonom zaštićenog ostalog bilja,
8. Uništavanje travnjaka, iskopavanje i odnošenje zemlje, humusa i biljaka,

9. Ispaša životinja na javnim površinama,

10. Oštećivanje i izvaljivanje stabala i grmlja,

11. Oštećivanje stabala raznim materijalima prilikom gradnje, utovara, istovara i dopreme građevinskog materijala, drva, uglja i drugo,

12. Ispuštanje otpadnih voda, kiselina, ulja i fekalija na javne zelene površine,

13. Vožnja biciklom, motociklom, automobilom, teretnim motornim vozilom, osim ako se ta vozila kreću u svrhu održavanja javne zelene površine,

14. Parkiranje i zaustavljanje vozila na javnoj zelenoj površini,

15. Rezanje, odnosno prekidanje korijena stabla,

16. Pranje, čišćenje i opravka vozila na javnim zelenim površinama,

17. Istovar i skladištenje raznog materijala, ogrjevnog drveta, uglja, otpadnog drveta, željeza, lima, plastike i drugog otpada, na javnim zelenim površinama, protivno odredbama ove Odluke,
18. Oštećivanje i odnošenje opreme postavljenje na zelenoj površini (naprave za igru, korpe za otpatke, klupe i sl),
19. Bacanje otpadaka u fontane i oštećivanje fontana,

20. Loženje vatre, skladištenje ogrijeva, paljenje pokošene trave, sakupljenog lišća, orezanih grana, potpaljivanje stabala i sl.

21. Hvatanje  i  uznemiravanje  ptica  i  ostalih životinja, kao i skidanje i oštećivanje gnijezda i drugih namjenskih kućica za ptice,

22. Upotreba u druge namjene površina namijenjenih za dječju igru i korištenje sprava za igru od strane odraslih osoba, kao i upotreba ovih sprava suprotno njihovoj namjeni ,

23. Stajanje, ležanje i spavanje na parkovskim klupama, sjedenje na naslonima klupa i svako drugo nenamjensko korištenje i oštećivanje opreme i javnih zelenih površina,
24. U neurednom stanju držati prostore oko javnih objekata, zgrada za kolektivno stanovanje, kao i privatne prostore koji se nalaze  uz javnu prometnu površinu,

25. Izvođenje i šetanje pasa i drugih životinja na parkovskim površinama namijenjenim za šport, rekreaciju i dječja igrališta.
26. Bacati ili ostavljati otpatke voća, povrća, cvijeća, papira, papirnate ili druge ambalaže, uginule životinje, opuške cigareta, žvakaće gume, pljuvati ili na drugi način na javnim prometnim površinama stvarati nečistoće.
Članak 39.
Vozila parkirana na javnoj zelenoj površini uklonit će se i premjestiti na za to određeno mjesto o trošku vlasnika vozila.
Lice koje učini štetu na zelenim površinama svojim štetnim radnjama, obavezno je nadoknaditi pričinjenu štetu.
Stvarna šteta procjenjuje se prema hortikulturnoj vrijednosti pojedine biljke ili oštećenog objekta ili površine, a prema cjeniku pravnog ili fizičkog lica kome je povjereno održavanje javnih zelenih površina.
7. Vanjski dijelovi zgrada i dvorišta
Članak  40.

       
Vanjske dijelove zgrada (vanjski zidovi, pročelja – fasade, balkoni, terase, oluci, vanjska stolarija, ulazna vrata, prozori, podrumski otvori, krovovi, dimnjaci, otvori i uređaji za ventilaciju, izlozi)  moraju se održavati u tehnički ispravnom stanju i  biti uređeni i čisti.

        
Fasade (bojenje, osvjetljavanje i slično) uređuju se  na način da opći izgled  naselja  bude ljepši i prihvatljiv. 
        
Zabranjeno je na vanjskim dijelovima tj. fasadama zgrada, crtati, pisati poruke, prljati ih, oštećivati,  postavljati  natpise,  reklame i plakate bez odobrenja, ili ih oštećivati i nagrđivati na bilo koji drugi način.
        
O čistoći i tehničkoj ispravnosti zgrade odnosno redovito održavanje zajedničkih dijelova zgrade, koja ima dva ili više etažnih vlasnika povjereno je upravitelju  zgrade. Ukoliko u zgradama nije imenovan upravitelj, i nije određen prinudni upravitelj o čistoći i tehničkoj ispravnosti zgrade dužni su se starati svi etažni vlasnici.


O redovitom održavanju stambenih i poslovnih objekata staraju se vlasnici odnosno korisnici istog.

Za svako izvođenje radova kao i izvođenje radova na uređenju, korištenju i održavanju fasada i drugih vanjskih dijelova zgrada, poslovnih i stambenih prostora i drugih objekata potrebno je prije izvođenja radova pribaviti odobrenje Službe za gospodarstvo, urbanizam, zaštitu okoliša i komunalne poslove Općine Kiseljak u kojem će se propisati svi potrebni urbanističko-tehnički uvjeti. 


Radove na održavanju vanjskih dijelova zgrada, poslovnih prostora i drugih objekata neophodno je poduzeti ako vanjski dijelovi zgrade / objekta nisu u funkcionalnom i urednom stanju, odnosno nisu ožbukani, okrečeni, ofarbani, ako su oštećeni i zaprljani, ispisani grafitima, skloni padu i sl. i u drugim slučajevima kada vanjski dijelovi zgrada narušavaju opći estetski izgled.

Radove iz prethodnog stava ovog članka obavljaju vlasnici-korisnici zgrade o svom trošku, a u slučaju neispunjavanja navedenog općinski inspektor za komunalne poslove, lokalne putove i zaštitu okoliša, rješenjem će naložiti izvođenje neophodnih radova u određenom roku, ne dužem od 6 mjeseci.
Članak 41.

Vlasnici ili korisnici poslovnih prostora u kojima se vrše-pružaju ugostiteljske usluge sa pripremom ili usluživanjem hrane sa roštilja, pekača ili drugih sličnih uređaja ne smiju uključivati cijevi za odvodnju dima ili pare u postojeće ventilacione otvore ili druge otvore unutar ili van toga prostora.

Vlasnici ili korisnici poslovnih prostora u kojima se vrše-pružaju ugostiteljske usluge sa pripremom ili usluživanjem hrane sa roštilja, pekača ili drugih sličnih uređaja moraju imati izgrađen dimnjak za odvodnju dima ili pare u skladu sa propisima iz oblasti građenja, a u slučaju ne postojanja izgrađenog dimnjaka za odvodnju dima ili pare, izgradnju istog će svojim rješenjem naložiti građevinski inspektor.
Članak 42.
        
Na prozorima, balkonima, terasama, i drugim vanjskim dijelovima zgrada zabranjeno je vješanje, izlaganje ili sušenje rublja, posteljine, tepiha, istresanje krpa, tepiha, posteljine i sl., bacanje smeća, skladištenje namještaja, drva i sličnih predmeta i uređaja koji narušavaju estetski izgled objekta ili ulice.

Članak 43.
        
Postavljanje antena za prijem zemaljskog ili satelitskog programa, rashladnih i sličnih uređaja mora biti urađeno na način, da ne ometaju korištenje javne površine, ne ugrožavaju sigurnost prolaznika, da ne narušavaju estetski izgled objekta, ne ugrožavaju stanovanje ili rad u susjednim prostorima i da se održavaju u urednom i ispravnom stanju.
Članak 44.
U vrijeme obilježavanja državnih i vjerskih blagdana, datuma, svečanosti i drugih manifestacija značajnih za općinu, vrši se prikladna dekoracija i uređenje naselja.
        
U tu svrhu koriste se zastave i prikladna dekoracija koju osigurava nadležna Općinska služba, vlasnici-korisnici ostalih javnih objekata i organizatori.

         
Istaknute zastave i dekoracija moraju se ukloniti u roku od 48 sati po isteku blagdana, to jest završetka svečanosti. 

         
Za postavljanje montažnih objekata, opreme, pokretnih naprava i slično na javnim i drugim površinama, potrebno je odobrenje nadležne općinske službe.

         
Zabranjeno je postavljanje i isticanje prljavih, pocijepanih, dotrajalih i nepropisno izrađenih zastava, kao i neprikladne dekoracije.
Članak 45.
          
Dvorišta, vrtovi i slične površine ispred objekata kojima pripadaju kao i neizgrađena zemljišta uz javne površine moraju biti uredna i održavana od strane vlasnika –korisnika kojima pripadaju.

         
Zabranjeno je na  površinama iz stavka 1. ovog članka, koje su locirane uz javne prometne površine odlagati i deponirati  kabasti otpad, školjke automobila, sekundarne sirovine i sl.

Iznimka iz prethodnog stavku su vlasnici poslovnih jedinica u kojima su registrirane djelatnosti za prikupljanje i promet otpadnih materijala, sekundarnih sirovina, školjki automobila, drugog kabastog otpada kao autootpadi i sl. koji su dužni manipulativnu površinu održavati u urednom stanju, a na granici parcele sa javnim prometnim površinama i susjednim parcelama obvezan je postaviti zaštitnu ogradu (zaštita od pogleda), minimalne visine 2,00 m.

Zabranjeno je vlasnicima ili korisnicima poslovnih jedinica iz prethodnog stavka da prikupljaju i deponiraju navedene sirovine i materijale na druge parcele koje nisu ograđene propisnom ogradom.
8. Izlozi, natpisi, reklame i  plakati  uz javne površine 

Članak 46.
       
Izlog je prostor  koji služi za izlaganje robe i mora biti tehnički i estetski oblikovan, odgovarajuće osvijetljen  vlastitom svjetlošću i  u skladu sa vanjskim dijelom i izgledom zgrade.
        
Korisnik  izloga dužan je izlog održavati urednim i čistim.

        
Korisnik izloga ne smije u izlogu skladištiti robu i držati ambalažu.

        
Zaštitne naprave ispred objekata tj. iznad ulaza ili izloga roletne, tende  i slična platna) moraju biti postavljenje najmanje 3,0 m iznad pločnika.

        
Vlasnik, odnosno korisnik izloga poslovnog prostora koji se ne koristi, dužan je izlog prekriti papirom, sličnim materijalom, ili prikladnom plakatom i time onemugućiti  uvid u unutrašnjost prostora. 

         
Na izlozima je zabranjeno ostavljati poruke, šarati ih, po njima pisati, osim  isticanja obavijesti o prigodnim prodajama tj. sezonskim sniženjima. 

Članak 47.

       
Pravne i fizičke osobe na poslovnu prostoriju  u kojoj posluju, ističu  natpis - ime  pod kojim sudjeluju u pravnom prometu (naziv tvrtke)  u skladu sa posebnim propisima. 

       
Osobe i stavka 1. ovog članka  natpis – naziv tvrtke moraju održavati čistim i čitljivim. 

       
Zabranjeno je postavljanje naziva tvrtke na drveću, parkovskom zelenilu, rasvjetnim i prometnim stupovima, mostovima, vjerskim i sličnim objektima.
Članak 48.


U slučaju prestanka rada ili preseljenja u drugu poslovnu prostoriju, vlasnik ili korisnik naziva-natpisa tvrtke dužan je da ih ukloni u roku od 7  dana od dana prestanka poslovanja, a mjesto gdje je bio istaknut reklamni natpis odnosno firma da dovede u prvobitno stanje ili novonastalo stanje usklađeno sa trenutnom bojom, fasadom i izgledom cijelog objekta, odnosno okolinom.

Ako vlasnik ili korisnik reklame ili natpisa ne postupi u skladu sa obavezom propisanom u prethodnom stavu, uklanjanje i saniranje u skladu sa prethodnim stavom ovoga člana izvršit će drugo lice ili javno komunalno poduzeće po rješenju, odnosno zaključku inspektora za komunalne poslove, lokalne putove i zaštitu okoliša, o trošku vlasnika, odnosno korisnika.
Članak 49.

        
Reklamne konstrukcije, panoi, displeji, svjetleće reklame, totemi, jarboli, oglasne ploče i slično (u daljnjem tekstu naprave), mogu se postavljati samo na temelju suglasnosti/odobrenja nadležne Općinske Službe.
        
Za manifestacije i skupove periodičnog karaktera, izdaje se suglasnost/odobrenje za privremeno postavljanje navedenih predmeta  i objekata, i isti se uklanjaju po prestanku razloga zbog kojeg su i postavljeni.
Članak 50.

     
Naprave iz članka 49. Ove Odluke moraju se održavati uredni, čisti i ispravni. Vlasnik ili korisnik je dužan održavati čistim i urednim panoe i prostor oko navedenih naprava, predmeta i uređaja, te da otpad koji nastaje prilikom zamjene papirnih reklama, jumbo plakata i dr., odlaže putem javnog komunalnog poduzeća, na za to predviđenu lokaciju.    

Dotrajale i neispravne naprave, njihov vlasnik ili korisnik mora zamijeniti ili ukloniti, također sav otpad koji nastaje prilikom zamjene reklama mora se ukloniti, ili će to biti učinjeno putem trećih lica na teret vlasnika ili korisnika naprave.
Članak 51.

     
Za postavljanje naprava iz članka 49. ove Odluke u zaštitnom pojasu lokalnih cesta, ulicama i drugim javnim površinama naseljenog mjesta Kiseljak, plaća se naknada sukladno općinskoj Odluci o uvjetima i načinu korištenja javnih površina.
Članak 52.

    
Za postavljanje naprava iz članka 49. ove Odluke kojima  je potrebno osvjetljenje uz zahtjev pored ostalih zakonom propisanih dokumenata potrebno je priložiti elektroenergetsku suglasnost, odnosno suglasnost vlasnika objekta sa kojeg se koristi električna energija. 

    
Napajanje naprava  tj. korištenje električne  energije  sa javne rasvjete nije dozvoljeno.  

Članak 53.
       
Osmrtnice, oglasi, plakate i slična obavještenja, mogu se postavljati bez propisane suglasnosti/odobrenja, samo na za to predviđenim mjestima a to su: oglasne ploče i oglasni ormarići. 
       
Održavanje oglasnih ploča i ormarića vršit će pravna  ili fizička osoba kojoj ti poslovi budu povjereni.
Članak 54.
       
Na ogradama gradilišta objave i reklame mogu se postaviti samo uz prethodno pribavljeno odobrenje općinske službe  i suglasnost vlasnika ograde.

       
U iznimnim slučajevima za kratkotrajne manifestacije,  posebne samostojeće objave mogu se postaviti  na nogostupe i zelene površine uz suglasnost/odobrenje općinske službe.    

       
Organizator manifestacije iste mora ukloniti po prestanku  razloga zbog kojeg su postavljeni, ili će u suprotnom isto biti učinjeno putem trećih lica na teret organizatora.  

Članak 55.

  
Prometni znaci mogu se postavljati samo od strane ovlaštene pravne osobe i na mjestima koje odrede nadležne direkcije za ceste.
  
Postavljanje prometnih znakova na lokalnim i nerazvrstanim cestama te gradskim ulicama na području općine utvrđivat će nadležna  općinska služba posebnim aktom ovisno o karakteristikama i potrebama konkretne prometnice. 
   
Prometni znaci  moraju  biti postavljeni na  mjestima koja su pregledna (da nisu u blizini stabala) tako da ne ugrožavaju javni promet, prolaz pješacima, a isti se moraju održavati u ispravnom stanju.
  
Zabranjeno je postavljanje prometnih znakova bez odobrenja i od strane osoba koje za to nisu nadležne.

   
Prometni znaci postavljeni na način i suprotno odredbama stavka 3.ovog članka bit će uklonjeni putem trećih lica na teret lica koji je iste postavio. 
9. Komunalna oprema, komunalni objekti i uređaji u općoj uporabi 

Članak 56.

         
Pod komunalnom opremom smatraju se montažni prenosivi objekti – kiosci, pokretne naprave, ljetne bašte, naprave (definirane člankom 49.), te oprema i uređaji koji se postavljaju na vanjske dijelove zgrada.
Članak 57.

   
Na području Općine Kiseljak postavljanje komunalne opreme vrši se uz suglasnost/odobrenje nadležne  Općinske Službe.
       
Vlasnici komunalne opreme, pravne  ili fizičke osobe kojima je ista data u zakup moraju je redovno održavati i držati u ispravnom stanju.

       
Zabranjeno je komunalnu opremu koristiti u druge svrhe suprotno rješenju Službe.


Način postavljanja i održavanja komunalne opreme na javnim površina uređeno je Odlukom o uvjetima i načinu korištenja javnih površina.
Članak 58.

      
Ako su objekti iz članka 56. ove Odluke prestali da se koriste ili ako je odobrenje za njihovo postavljanje izdano na određeno vrijeme, takav objekt se mora ukloniti odmah po isteku vremena navedenog u izdanom odobrenju.

      
Ukoliko poduzeće ili pojedinac, vlasnik ili korisnik objekta ne postupa na način utvrđen u stavku 1.ovog članka, isto će biti na njihov trošak, učinjeno putem drugih osoba.

Članak 59.

       
Pod komunalnim objektima i uređajima u općoj upotrebi podrazumijevaju se posude za prikupljanje otpada, klupe za sjedenje, fontane, protupožarni hidranti, turističko-informativne table, javni satovi i slični objekti i uređaji.

Članak 60.

      
Komunalni objekti iz članka 59. mogu se postavljati odnosno graditi samo temeljem odobrenja nadležne općinske Službe, pod uvjetima danim u odobrenju.

       
Investitor je dužan uz zahtjev priložiti skicu, dimenzije i tip objekta koga želi postavljati, odnosno graditi, kao i mikrolokaciju za njegovo postavljanje. 

      
Prije izdavanja odobrenja nadležni općinski organ uprave dužan je da za svaki konkretni zahtjev, ako  je potrebno, pribavi mišljenje organa uprave za promet. 

9.1.  Posude za prikupljanje otpada
Članak 61.

Posude za prikupljanje otpada (kontejneri, korpe…) mogu se postavljati samo na mjestima koja odredi  nadležna Služba na prijedlog komunalnog poduzeća.

          
O postavljanju, održavanju i zamjeni posuda za prikupljanje otpada brine se komunalno poduzeće,  u suradnji sa Službom.
          
Zabranjeno je postavljanje posuda prikupljanje za otpada na mjestima na kojima ometaju sigurnost prometa i narušavaju estetski izgled naselja.

          
Zabranjeno je odlaganje kućnog otpada u ili uz ulične korpe za otpad.

          
Na posudama za otpad mogu se postavljati odgovarajući natpisi koji upozoravaju građane na zaštitu okoline i poštovanje komunalnog reda u Općini.
Članak 62.
Zabranjeno je svako prebiranje i prekopavanje posuda za prikupljanje otpada, kao i vađenje, rasipanje -izbacivanje otpada oko posuda za prikupljanje. 


Zabranjeno je oštećivanje, šaranje, prljanje i premještanje posuda  za otpad.


Zabranjeno je odlaganje pepela, animalnog otpada i opasnog otpada u posude namijenjene za prikupljanje komunalnog ili drugih specifičnih vrsta otpad.
9.2. Klupe za sjedenje

Članak 63.

       
Postavljanje, održavanje i zamjenu klupa za sjedenje obavlja komunalno poduzeće u suradnji sa Službom.
      
Klupe za sjedenje mogu se postavljati samo na mjestima koja odredi Služba  na prijedlog komunalnog poduzeća.

       
Zabranjeno je oštećivanje, šaranje, prljanje i premještanje klupa, kao i sjedenje na naslonjačima klupa.
9.3. Fontane
Članak 64.
            Gradnja i postavljanje fontana na javnim površinama  vrši se na temelju odobrenja izdanog od strane nadležne općinske Službe.
      
O načinu rada, funkcioniranja i održavanja fontana, brine se pravno ili fizičko lice kome su Ugovorom ti poslovi povjereni.
      
Zabranjeno je oštećivanje, kupanje ljudi i životinja u fontanama, te ostala nenamjenska upotreba fontana.
9.4. Protupožarni hidranti
Članak 65.

       
Protupožarni hidranti se moraju propisno označiti i održavati u ispravnom stanju, za što su odgovorni  vlasnici odnosno korisnici istih.
       
Zabranjeno je onemogućavanje pristupa, uništavanje, oštećenje ili neovlaštena uporaba protupožarnih hidranata.
9.5. Turističko-informativne table
Članak 66.

       
U cilju lakšeg kretanja, snalaženja u prostoru te informiranja građana o znamenitostima lociranim na području općine mogu se postavljati turističko informativne table, odnosno table sa planom grada i informativne table.
       
Turističko-informativne table postavljaju se na mjestima na kojima se okuplja ili prolazi veći broj ljudi (na trgovima, stajalištima javnog gradskog prijevoza i slično).

       
Turističko-informativne table mogu se postavljati samo na temelju suglasnosti  Službe.
       
O postavljanju, održavanju i zamjeni turističko-informativnih tabli stara se vlasnik ili korisnik istih.

       
Zabranjeno je oštećivanje, šaranje, prljanje, premještanje, plakatiranje i lomljenje turističko-informativnih tabli. 
9.6. Javni satovi 
Članak 67.

       
Na području općine Kiseljak mogu se postavljati javni satovi.


Javni satovi mogu se postavljati i na stambenim objektima,i kao zasebno izgrađeni objekti uz suglasnost nadležne općinske Službe.

Javni satovi moraju biti uredni i ispravni, a njihovo održavanje vrši vlasnik ili korisni. Zabranjeno je oštećivanje, šaranje, prljanje, premještanje, plakatiranje i lomljenje javnih satova.
Članak 68.

      
Ako su objekti iz članka 67. stavak 1.ove Odluke prestali da se koriste ili ako je odobrenje za njihovo postavljanje izdano na određeno vrijeme, takav objekt se mora ukloniti odmah po isteku vremena navedenog u izdanom  odobrenju. 

      
Ukoliko poduzeće ili pojedinac, vlasnik ili korisnik  objekta ne postupa na način utvrđen u stavku 1.ovog članka, isto će biti uklonjeno putem drugog lica, na njihov trošak.
Članak 69.

     
Vlasnici, odnosno korisnici objekata iz članka 67. stavak 1. Odluke dužni su da iste  održavaju u urednom, ispravnom i čistom stanju, kao i njihovu neposrednu okolinu. 

10. Pokretne naprave

Članak 70.

     
Pokretnom napravom u smislu ove Odluke podrazumijeva se lako prenosivi objekt koji služi za prodaju određene robe ili za vršenje određenih usluga: štandovi, tezge, klupe, stolovi, automati i naprave za prodaju raznih artikala, rashladni uređaji za prodaju pića, napitaka i sladoleda, ugostiteljske i druge prikolice, naprave za pečenje kestena, kokica, pomfrita, palačinaka i sl, naprave za čišćenje obuće, vaganje i slično.

     
Napravom u smislu ove Odluke podrazumijevaju se i predmeti koji se postavljaju:

- u svrhu organiziranja otvorenih terasa ugostiteljskih objekata (stolice, cvjetne vaze, suncobrani, tende, pokretne ograde i ostala oprema u svrhu obavljanja ugostiteljske djelatnosti),
- u svrhu prezentiranja prodajnog asortimana ispred zanatskih i drugih poslovnih radnji, prezentacija dobitaka lutrije, nagradnih igara i sl.,

- u svrhu organiziranja zabava (cirkuski šatori, luna parkovi, ringišpili, zabavne radnje i sl.),

- u svrhu organiziranja manifestacija za vrijeme državnih i vjerskih blagdana, godišnjica, sportskih događaja i drugih manifestacija, odnosno u druge svrhe reklamnog sadržaja.
Članak 71.
     
Pokretne naprave iz članka 70. ove Odluke postavljaju se na javnim i privatnim površinama na temelju odobrenja Službe  kojom se definiraju uvjeti i način postavljanja.

     
Odobrenje za postavljanje pokretnih naprava u svrhu organiziranja zabava ili manifestacija sa životinjama, izdat će se nakon pribavljanja suglasnosti nadležnih veterinarskih službi, a u skladu sa posebnim propisima.

      
Kriteriji i način postavljanja pokretnih naprava iz članka 70. ove Odluke na javnim površinama definirani su odredbama Odluke o uvjetima i načinu korištenja javnih površina na području općine Kiseljak.
Članak 72.
    
Pokretne naprave se postavljaju tako da svojim položajem i smještajem što bolje odgovore svrsi i namjeni za koje se postavljaju.

    
Pokretne naprave se mogu prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoća ili ometati saobraćaj, te na onim mjestima na kojima se neće umanjiti estetski izgled toga mjesta.

     
Pokretne naprave i njihova okolina moraju se držati urednim i u ispravnom stanju.

     
Zabranjeno je oštećivanje, šaranje, prljanje, premještanje, plakatiranje i lomljenje pokretnih naprava.
11. Ograde uz i na javnoj površini
Članak 73.

        
Ograda uz javnu površinu i na javnoj površini mora biti  izgrađena ili podignuta tako da se uklapa u okoliš, da je ispravna, održavana, te postavljena na način da ne smeta odvijanju  prometa, odnosno da ne predstavlja opasnost za  prolaznike.  
         
Čvrste ograde (betonske, metalne, kamene i sl.) uz javne prometne površine - ulice, mogu se postavljati samo na temelju odobrenja za građenje nadležne općinske službe, a dozvoljena visina istih je max. 1,20 m od nivoa prometnice uz koju se ograda postavlja.  
         
Ograde koje nisu uz javnu površinu mogu se podizati i graditi na temelju urbanističke suglasnosti nadležne općinske Službe, a visina istih je do 1,80 m. od nivoa tla.  
         
Kapije na ogradama uz javne prometnice ne smiju se otvarati prema prometnici.

Ograde koje se podižu u cilju estetskog uređenja, zaštite i privatnosti posjeda i objekta, vlasnik ili korisnik mora održavati u urednom stanju.
Članak 74.
         
Zelene ograde (četinari, ukrasno rastinje-ograde od raznih lišćarskih vrsta), privatne ili javne, moraju se redovito orezivati i održavati u urednom stanju, tako da ne čine štetu susjednim parcelama i ne ometaju korištenje istih.

Radove na održavanju zelenih ograda obavljaju vlasnici ili korisnici zemljišta na kojem su ograde zasađene, a u slučaju neispunjavanja radnji iz stavka 1 ovog članka, općinski inspektor za komunalne poslove, lokalne putove i zaštitu okoliša rješenjem će naložiti izvođenje neophodnih radnji u određenom roku, ne dužem od 60 dana.
             Ukoliko vlasnik ili korisnik zelenih ograda ne izvrši mjere naložene rješenjem inspektora za komunalne poslove, lokalne putove i zaštitu okoliša, mjere će se izvršiti putem drugog lica ali na trošak vlasnika ili korisnika zemljišta na kojem je ograda zasađena. 
             Zabranjeno je podizanje ograda od bodljikave žice i sličnih materijala na cijelom području općine Kiseljak.
12. Javna rasvjeta 
Članak  75.

        
Na javnim prometnim površinama, pješačkim i drugi putovima na javnim zelenim površinama, trgovima osigurat će se javna rasvjeta. 
         
Javna rasvjeta mora biti funkcionalna i izvedena u skladu sa suvremenom svjetlosnom tehnikom uzimajući u obzir značenje pojedinih dijelova naselja, javnih površina, trgova, promet i potrebe građana.
         
Pravna ili fizička osoba kojoj su Ugovorom povjereni poslovi održavanja javne rasvjete, istu mora održavati u funkcionalnom i ispravnom stanju (zamjena dotrajalih i oštećenih dijelova, pranje bojenje i sl) a po nalogu i uz redoviti nadzor nadležne općinske službe. 
Članak  76.

        
Javna rasvjeta u pravilu mora svijetliti tokom cijele noći.
        
Vrijeme uključivanja i isključivanja  javne rasvjete mora se usklađivati sa godišnjim dobom i atmosferskim prilikama  i to jednom u toku mjeseca.
        
U slučaju potreba štednje elektične energije ili drugim vanrednim okolnostima, posebnom odlukom Općinskog načelnika utvrđuje se minimum potreba javne rasvjete na području općine. 

Članak 77.

         Utrošak elektične energije, kao i sredstva za održavanje rasvjete u funkcionalnom stanju, osiguravaju se sredstvima Općinskog proračuna (sredstava prikupljenih naplatom komunalnih naknada i nenamjenskih sredstava).
         Nadležna općinska služba za svaku godinu  prati i planira utrošak sredstava, predlaže mjere za  poboljšanje javnog  osvjetljenja. 
Članak 78.
          Na izgrađenoj javnoj rasvjeti zabranjeno je:

-  uništavanje i oštećivanje rasvjetnih stubova i svjetlećih tijela,
-  lijepljenje plakata, oglasa, reklama i sličnih obavještenja na njima, bez odobrenja Službe,
-  napajanje  i  korištenje električne  energije  sa javne rasvjete u druge svrhe.  

          Na rasvjetne stubove i samo u vrijeme obilježavanja prigodnih praznika, mogu se postavljati zastavice, ukrasne svjetiljke te prigodni panoi i natpisi  uz odobrenje službe.
13. Autobusni kolodvor, stajališta javnog  prijevoza, parkirališta i taxi – stajališta 

Članak 79.
         
Stanična zgrada na autobusnoj stanici, otvorene čekaonice, sanitarni čvorovi i prostori ispred stanice, te čekaonice putničkog, autobusnog i drugog prometa, moraju bili stalno održavane i u ispravnom stanju. 
         
Klupe i ostali predmeti koji se nalaze na peronima i ispred staničnih zgrada i otvorenih čekaonica, moraju biti čisti, uredni i ispravni, a dotrajale i oštećene predmete i nasade, vlasnici odnosno korisnici moraju odmah ukloniti ili zamijeniti novim.
Članak 80.
Kad su javne površine izgrađene i uređene kao autobusna stajališta, na pjašačkom otoku istih mora se postaviti ploča sa imenom stajališta i izvatkom iz voznog reda te košara za otpatke. Autobusno stajalište može se opremiti natkrivenim prostorom za putnike-čekaonicom.

Troškove nabave, postavljanja i održavanja nadstrešnica, klupi i korpi za otpatke snosi  Općina Kiseljak. 

        
Stajališta javnog autobusnog prometa i stajališta taksi prijevoza moraju se održavati u urednom i ispravnom stanju, a svako oštećenje mora se otkloniti u roku od 7 dana. 
        
Stajališta održavaju ovlaštene pravne ili fizičke osobe kojoj općina povjeri održavanje, ako drugačije nije regulirano sa predstavnicima za prijevoz putnika u javnom prometu. 

Lokacija taxi stajališta, naziv, njegov redni broj i broj stajališnih mjesta definirana su Odlukom o broju stanovnika kao kriteriju za određivanje broja taxi vozila na području Općine Kiseljak, Rješenjem o broju, razmještaju i naknadi za taxi stajališta na području Općine Kiseljak, Planom privremene uporabe javnih površina na području Općine Kiseljak i Odlukom o uvjetima i načinu korištenja javnih površina.

Članak 81.
       
Javna parkirališta moraju biti stalno održavana. 
O uređenju i održavanju javnih parkirališta brine se nadležno komunalno poduzeće, odnosno pravna ili fizička osoba kome su ti poslovi povjereni. 
Način i režim rada javnih parkirališta,  te način i povjeravanje poslova naplate i održavanja javnih parkirališta definirat će se Ugovorom sa pružateljem usluge.
14. Spomen obilježja 

Članak 82.
Na području općine Kiseljak mogu se postavljati nova ili uklanjati postojeća spomen obilježja (spomenici, spomen-ploče, skulpture i sl.), temeljem odobrenja nadležne Službe za gospodarstvo, urbanizam, zaštitu okoliša i komunalne poslove.
Članak 83.
Postavljeni spomenici, spomen ploče, skulpture i sl. ne smiju se prljati, uništavati ili na drugi način oštećivati.
Predmeti iz članka 83. stavak 1. dužan je održavati njihov vlasnik ili korisnik. 
Ukoliko nije poznato ili više ne postoji vlasnik, odnosno lice po čijem je zahtjevu predmet postavljan, ili se ne može utvrditi to lice, o održavanju se brine nadležno komunalno poduzeće.

Komunalno poduzeće će preuzeti održavanje nad predmetom iz prethodnog stava ovoga člana po prethodno donesenoj odluci od strane Općinskog vijeća, na prijedlog Općinskog načelnika.
15.  Tržnice 
Članak 84.
Lokacije otvorenih tržnica na području općine Kiseljak utvrđuje Općinsko vijeće na prijedlog Službe za gospodarstvo, urbanizam, zaštitu okoliša i komunalne poslove.

Za svaku otvorenu tržnicu Služba utvrđuje urbanističko – tehničke uvjete kojim se utvrđuju granice otvorene tržnice, lokacija kioska i drugih pokretnih i nepokretnih uređaja.

Članak 85.

Svaka tržnica mora imati Tržni red kojeg donosi Služba za gospodarstvo, urbanizam, zaštitu okoliša i komunalne poslove.
Tržnim redom utvrđuju se naročito:

· radno vrijeme tržnice,

· uvjeti za rad koje treba ispunjavati prodavač na tržnici,

· proizvodi koje je dozvoljeno prodavati na tržnici i  raspored prodajnih mjesta na tržnici,

· vrijeme dostave proizvoda na tržnici,

· čišćenje i odvoženje otpada, dezinfekcija,
· visina naknade za korištenje tržnice i

· drugi elementi neophodni za rad tržnice.

Tržni red mora biti istaknut na više mjesta na tržnici u zavisnosti od veličine tržnice.

Članak 86.
       
Prostor i uređaji zelene tržnice moraju se čistiti svakodnevno po završetku radnog vremena na tržnici. 

       
Tržnica treba biti popločana ili asfaltirana i ograđena čvrstom ogradom. Zelena tržnica također mora imati osiguranu higijenski pitku vodu i higijenski nužnik. 
Na tržnici se trebaju obilježiti pojedina prodajna mjesta tablama sa natpisima za prodaju pojedinih vrsta namirnica (Npr. mliječni proizvodi, voće i povrće, žitarice i sl). 

        
Zabranjena je prodaja životnih namirnica na zemlji, izuzev žitarica, tikvi, dinja, lubenica, većih količina paprika, kupusa, krumpira, luka i sl. 

        
Također je zabranjeno prodavanje lubenica i dinja sječenih na kriške-komade. 

        
Za prodaju životnih namirnica moraju biti osigurani stolovi-tezge sa glatkom površinom koje se mogu lako i uspješno očistiti i koje moraju biti natkrivene. 
        
Za prodaju mlijeka i mliječnih proizvoda, te mesa i mesnih proizvoda proizvođači moraju osigurati bijele pregače i kape ili povezače za kosu. 
   
Zabranjeno je točenje i prodaja alkoholnog pića na tržnicama. 
Članak 87.
       
Nezapakirane životne namirnice (mliječni proizvodi, žitarice i dr.) koje se prije jela ne peru moraju se usluživati odgovarajućim čistim priborom (lopatice, hvataljke, noževi, žlice i sl). 
       
Navedeni pribor ne smije se davati kupcima radi isprobavanja namirnica. 

       
Namirnice iz stava 1. ovog članka moraju biti zaštićene od prašine i kukaca. 

Članak  88.
        
Na zelenoj tržnici zabranjena je prodaja stare obuće, odjeće i ostale upotrebljive robe. 

        
Prodaja konfekcije, bižuterije i druge slične robe može se vršiti samo uz posebno odobrenje nadležne općinske Službe.
       
O uređenju i održavanju tržnog prostora dužan je da se brine vlasnik ili korisnik tržnice.
Članak  89.
         
Na tržnicama za prodaju životnih namirnica, zabranjeno je: 

1. bacanje otpadaka van posude za otpatke, 
2. prljanje i oštećenje tržnih objekata, uređaja i opreme, 

3. izlaganje prodaji proizvoda van mjesta određenog za prodaju tih proizvoda. 

Članak  90.
        
Stočna tržnica može se formirati samo na tvrdo nasutom, uređenom terenu koji se lako može očistiti i dezinficirati.  

         
Na stočnoj tržnici mora postojati pokretna rampa za utovar i istovar životinja. Pokretna rampa mora biti blagog nagiba, dovoljno dugačka i široka, na uzdužnim stranama mora imati dovoljno visoku zaštitnu ogradu, a na podu poprečne letve. 

         
Na stočnoj pijaci moraju postojati uređaji za vezivanje krupnih životinja, obori za smještaj sitne stoke i odgovarajuća stočna vaga. 

          
U blizini obora, odnosno rampe mora da se nalazi česma ili bunar (sanitarno ispravna voda) za napajanje životinja i pranje obora, rampe i javni nužnik. 

         
Stočna tržnica se mora redovno čistiti i dezinficirati. Đubre i ostali  otpad  životinjskog podrijetla mora se odlagati na đubrište, koje mora biti pokriveno i izgrađeno od nepropusnog materijala. 

          
Zabranjena je prodaja stoke izvan prostora određenog za tu namjenu.
Članak 91.

         
Zabranjeno je korištenje drugih javnih i individualnih-privatnih površina izvan prostora otvorenih tržnica u svrhu prodaje ili izlaganja poljoprivrednih, prehrambenih, tekstilnih, tehničkih  i drugih proizvoda ( vozila i sl.)  bez odobrenja  nadležne službe.
16. Držanje domaćih životinja 
Članak 92.
         
Na području općine Kiseljak zabranjeno je držanje domaćih životinja i peradi, na svim njenim dijelovima  za koje je donesen  urbanistički plan- granice urbanog područja Općine Kiseljak.
Izuzetno od prethodnog stava, u granicama urbanog području dozvoljeno je držanje  kućnih ljubimaca a sve sukladno Odluci o načinu i uvjetima držanja kućnih ljubimaca i načinu postupanja sa nezbrinutim životinjama na području Općine Kiseljak.
Članak 93.
U zoni izvan granica urbanog područja dozvoljeno je držanje domaćih životinja, ali pod uvjetom da njihovim držanjem nisu ugroženi higijenski, sanitarni i drugi uvjeti, te da su zadovoljene plohe rastojanja između susjednih objekata, a sve sukladno Prostornim planom Općine Kiseljak i Odluci o načinu i uvjetima držanja domaćih životinja na području Općine Kiseljak.
Članak 94.
Ukoliko se držanjem životinja ugroze susjedni korisnici objekata i ukoliko su ugroženi higijenski, sanitarni ili drugi uvjeti okolnog prostora, ili plohe rastojanja iz odredbi prethodnog stava ovoga člana, općinski inspektor za komunalne poslove, lokalne putove i zaštitu okoliša, će rješenjem naložiti potrebne mjere ili zabraniti dalje držanje životinja i protiv prekršioca pokrenuti prekršajni postupak, izdavanjem prekršajnog naloga ili podnošenjem zahtjeva za pokretanjem prekršajnog postupka.
Članak 95.

    
Gospodarski objekti za smještaj stoke moraju imati đubrišne i osočne jame od nepropusnog tvrdog materijala-vodonepropusnog betona i njihov sadržaj se ne smije rasipati izvan jame otvorenim kanalima ili po okolnom zemljištu, niti ispuštati na druge slobodne površine ili u vodotoke.

    
Objekti za stoku moraju se održavati u čistom stanju. 

    
Pražnjenje jame vršit će se kad se napuni do 2/3 od ukupne zapremine jame. 

Članak 96. 
Uklanjanje uginulih pasa, mačaka i drugih životinja bez vlasnika sa javnih i drugih površina vrši nadležno javno komunalno poduzeće, odnosno pravo ili fizičko lice kome je povjereno vršenje ovih poslova-higijenski servis.
Uklonjene ili pregažene životinje, odvoze se sa javnih površina specijalnim vozilom i predaju ili pokapaju na mjestu koje odredi javno komunalno poduzeće, uz nadzor veterinarskog stručnjaka ili veterinarskog inspektora i sanitarnog inspektora.
17.  Izgradnja i održavanje nužnika   
Članak 97.
      
Javni sanitarni i higijenski objekti (javna kupatila, nužnici i drugi slični objekti) moraju se održavati ispravni u tehničkom pogledu. 

     
U objektima iz prethodnog stava moraju se na vidno mjesto istaknuti upute o radu.

     
O održavanju reda i čistoće u sanitarnim i higijenskim objektima staraju se vlasnici ili korisnici, tj. pravne osobe kojima su ovi objekti povjereni na upravljanje. 

      
Svaki javni objekt mora imati istaknuto radno vrijeme kojeg će se pridržavati.
18. Čišćenje dimnjaka 
Članak 98.

       
Čišćenje i kontrola dimnjaka, dimovodnih objekata i uređaja  za loženje  sukladno odredbama  zakona o zaštiti okoliša, zaštiti kvaliteta zraka i zaštiti od požara, regulirani su Odlukom o organizaciji i radu dimnjačarske djelatnosti Općine Kiseljak.
Ovi poslovi  povjerit će se  pravnim ili fizičkim osobama  ovlaštenim za ovu djelatnost. 

19. Usluge isporuke toplinske energije 
Članak 99.

   
Isporuka toplinske energije za zagrijavanje stanova, individualnih kuća i poslovnih prostora je komunalna djelatnost od posebnog značaja za općinu Kiseljak.

   
Isporukom toplinske energije upravljaju pravne osobe kojima je Općina Kiseljak dala suglasnost za obavljanje te komunalne djelatnosti.
Članak  100.

  
    Svi objekti kolektivnog stanovanja, javne ustanove, poslovni prostori, privatne individualne stambene jedinice kao i drugi objekti koji ispunjavaju tehničke uvjete za priključenje na sustav daljinskog grijanja, za koji je Općina Kiseljak dala suglasnost za isporuku toplinske energije, mogu koristiti navedeni sustav ili drugi alternativni, sa isključivo ekološki prihvatljivim izvorom toplinske energije.
Članak 101.

     
Distributer toplinske energije dužan je sa svim korisnicima zaključiti Ugovor o pružanju usluga isporuke toplinske energije, kojim će se regulirati uvjeti priključenja, način plaćanja (detaljan cjenik usluga), održavanje instalacija i uređaja kao i druga prava i obveze potpisnika Ugovora.
III.  OČUVANJE  I ČIŠĆENJE   JAVNIH   POVRŠINA 
20. Komunalna higijena 

Članak 102.

Sve javne površine (javne prometne, javne zelene i dr javne površine) moraju se redovito održavati u skladu sa Planom i programom.

Plan i program redovitog održavanja javnih površina razvrstanih prema namjeni za svaku narednu godinu donosi Općinski načelnik na prijedlog Službe za gospodarstvo, urbanizam, zaštitu okoliša i komunalne poslove, nakon usvajanja Proračuna za narednu godinu, a najkasnije do 31.12. tekuće godine.
Članak 103.
Provedbu Plana i programa redovitog održavanja javnih površina, te namjenskog korištenja i održavanja javnih površina kontrolira općinski inspektor za komunalne poslove, lokalne putove i zaštitu okoliša, a koji je dužan poduzeti potrebne preventivne mjere na otklanjanju uočenih nepravilnosti.
Pravna i fizička lica koja obavljaju djelatnost u objektima uz javne površine dužna su svakodnevno dovesti javnu površinu ispred objekta u čisto i uredno stanje.
Članak 104.

U cilju poboljšanja općeg izgleda i uređenja naselja na cijelom području Općine Kiseljak, te zaštite i održavanja komunalnog reda na javnim i drugim površinama, zabranjuje se: 

1. Svako oštećivanje, vanjskih dijelova zgrada, fontana, česmi, oglasnih tabli, reklamnih panoa, firmi i drugih sličnih natpisa, trgova, parkova i drugih javnih objekta,

2. Odlaganje svih vrsta otpada (komunalnog, animalnog, građevinskog i dr.) na lokacije koje nisu predviđene za odlaganje takve vrste otpada, a osobito na šumskom zemljištu, u korita rijeka Lepenice, Fojnice, Kreševke, sve potoke, šahtove, slivnike, fontane, javne česme i slične objekte, 

3. Nekontrolirano ispuštanje ulja, svih vrsta otpadnih tekućina i masnih tečnosti, boja, lakova, kreča, životinjskih ostataka i izmeta, fekalija, vode i bilo kojih drugih tečnosti koje narušavaju zdravlje ljudi i ne zadovoljavaju minimalne sanitarne uvjete,
4. Oštećivanje, uništavanje i otuđivanje vodovodnih, kanalizacijskih, električnih, telefonskih i drugih instalacija postavljenih na javnim površinama, javnih fontana, hidranata i drugih instalacija,
5. Oštećenje kontejnera i drugih posuda za prikupljanje otpada kao i nekontrolirano formiranje deponija, bacanje gorećih predmeta u kontejnere ili druge posude za otpad,

6. Kampiranje i postavljanje šatora na mjestima gdje to nije dozvoljeno od strane nadležne općinske Službe,
7. Pranje teretnih i putničkih automobila, zaprežnih kola i drugih vozila na rijekama, 
8. Stvaranje prekomjerne buke u naseljenim mjestima, emitiranje govornih i muzičkih emisija putem zvučnika, radio aparata, televizora i drugih instrumenata, 

9. Popravak, servisiranje, pranje i ostavljanje neispravnih vozila na javnim površinama,
10. Zabranjeno je paljenje vatre na otvorenom u naseljenim mjestima i to: trave, lišća, organskih ostataka nakon sadnje usjeva, ogranaka, piljevine, stajskog otpada, sijena isl., plastičnih materijala, kartonske ambalaže i drugih vrsta otpada.
Članak 105.
Iznimno odredbama članka 104. točka 10. dozvoljava se paljenje vatre na otvorenom prostoru u cilju sezonskog čišćenja poljoprivrednog zemljišta u periodu od 01. ožujka do 15. svibnja na području Općine Kiseljak isključivo uz prethodno odobrenje Profesionalne vatrogasne postrojbe -PVP Kiseljak.
PVP je potrebno izvijestiti o potrebi paljenja vatre na otvorenom prostoru, izravno ili putem službenih brojeve PVP ili Službe za civilnu zaštitu Općine Kiseljak uz dostavu:

· osobnih podataka (ime i prezime, adresa prebivališta podnositelja zahtjeva),

· površine zemljišta na kojem će se ložiti vatra, te udaljenost mjesta loženja od najbliže šume,
· vrijeme loženja uz broj osoba koje će osiguravati loženje,
· dokaz o uplati naknade za rad pripadnika PVP, koja će posebnom odlukom biti propisana.


Prije paljenja vatre na otvorenom prostoru, a nakon odobrenja nadležne PVP potrebno je poduzeti preventivne mjere i to:

· paljenje provoditi za mirna vremena (bez vjetra),
· gorive tvari koje se spaljuju moraju se odmaknuti na dovoljnu udaljenost od vodova električne energije, javnih cesta, stambenih i drugih objekata koje bi vatra i dim mogli ugroziti,

· osigurati nazočnost potrebnog broja osoba sposobnih za gašenje požara,
· osigurati priručna sredstva za gašenje požara (voda, lopate, grablje i sl.).


Osobe koje su dobile odobrenje za paljenje vatre na otvorenom prostoru dužne su, po završetku paljenja, mjesto paljenja dobro pregledati, a ostatke vatre u potpunosti ugasiti i o tome izvijestiti PVP koje je dalo odobrenje.

Članak 106.

Ukoliko nepostupanje po odredbama članka 104. točka 10. i članka 105. dovede do požara (nekontrolirano, samoodrživo izgaranje koje se nekontrolirano širi u prostoru i vremenu) i izazivanja opasnosti za imovinu manjeg opsega po intervenciji PVP  Kiseljak i djelatnika PS, djelatnici PS Kiseljak se zadužuju da utvrde počinioca navedenog prekršaja i da protiv istog, a sukladno ovoj Odluci pokrenu prekršajni postupak.
21. Građevinski radovi na javno-prometnim površinama

Članak 107.

Izvođenje građevinskih radova prokopavanja javno-prometnih površina se izvodi sukladno odobrenju općinske Službe za gospodarstvo, urbanizam, zaštitu okoliša i komunalne poslove.


Uz zahtjev za izdavanje odobrenja za prokopavanje, podnosilac zahtjeva je dužan priložiti kopiju katastarskog plana predmetnog zemljišta i skicu mjesta na kome će se izvoditi radovi sa oznakom lokacije, dužine, širine i dubine kanala koji će se kopati i vrijeme potrebno da se ti radovi izvedu, sa  rokom početka izvođenja i završetka radova. 
       
Ukoliko se radovi zbog kojih je raskopavanje izvedeno ne mogu izvesti u odobrenom roku, investitor je dužan da zatraži produženje roka za prokopavanje javne površine.

Izuzetno od stavka 1. ovog članka, u slučaju iznenadnih i očiglednih kvarova na podzemnim instalacijama, koji će trajati kraće od 24 sata, korisnik instalacija koji upravlja instalacijama može izvršiti prekopavanje radi otklanjanje kvara, s tim što je dužno odmah obavijestiti Službu za gospodarstvo, urbanizam, zaštitu okoliša i komunalne poslove i Službu za inspekcijski nadzor i po otklanjanju kvara površinu odmah dovesti u prvobitno stanje.

Ukoliko se radi o većim kvarovima čija će sanacija ili radovi trajati duže od 24 sata, korisnik instalacija koji upravlja instalacijama dužan je pribaviti odobrenje Službe u skladu sa odredbama ove Odluke kojima se regulira izvođenje građevinskih radova.
Članak 108.

Odobrenjem za prokopavanje javnih površina, pored radova koji se trebaju izvoditi, određuje se slijedeće: vrijeme u kojem se radovi trebaju obavljati, rok završetka radova, rok u kojem se mora ukloniti preostali materijal, rok u kojem se ulica ili druga površina treba dovesti u prvobitno stanje, izvođač radova, ukoliko se kao investitor pojavljuje fizičko lice i tehnički uvjeti pod kojima će se izvoditi radovi.
Članak 109.

Ukoliko se javno prometna površina prokopava po širini, prokopavanje se mora vršiti po etapama, tako da jedna strana uvijek bude osposobljena za odvijanje prometa.

Ukoliko se radi o radovima takve prirode da se promet mora obustaviti, investitor je dužan da zatvori ulicu, mjesto izvođenja radova označi propisanom signalizacijom i radove obavi u najkraćem mogućem roku.

Odobrenje za obustavljanje prometa na lokalnim i nerazvrstanim cestama te gradskim ulicama donosi Služba za gospodarstvo, urbanizam, zaštitu okoliša i komunalne poslove.

Ukoliko se vrši prokopavanje nogostupa ili drugog pješačkog prelaza po širini, izvođač radova je dužan da na odgovarajući način osigura nesmetan i siguran prijelaz pješaka preko iskopa.
Članak 110.

Po završetku radova subjekt kojem je odobreno prokopavanje je dužan obavijesti Službu radi kontrole, te da javnu površinu dovede u prvobitno stanje, sanira i da ukloni nečistoće sa površine na kojoj su radovi izvođeni.

Ukoliko subjekt kojem je odobreno prekopavanje nije postupio u skladu sa stavom 1. ovoga člana Služba će obavijestiti općinskog inspektora za komunalne poslove, lokalne putove i zaštitu okoliša, koji će rješenjem naložiti potrebne mjere o trošku izvođača radova.

Članak 111.

      
Ukoliko bi se nakon izvjesnog vremenskog perioda, a najkasnije u roku od godinu dana od završetka radova, na mjestu gdje su izvedeni radovi pojavilo vidljivo ulegnuće ili napuknuće površine koja ometa ili ugrožava saobraćaj, investitor je dužan da po nalogu općinskog inspektora za komunalne poslove, lokalne putove i zaštitu okoliša otkloni o svom trošku uočene nedostatke.
Članak 112.

Po potrebi, a prilikom izvođenja većih građevinskih radova općinska Služba, može posebnim aktom odrediti ceste ili ulice za odvoz i dovoz materijala.

Kod izvođenja većih građevinskih radova izvođač je dužan Službi, dostaviti plan uređenja i organizacije gradilišta na uvid i ovjeru.
Članak 113.

Za istovar, smještaj i utovar građevinskog materijala, podizanje skela, polaganje tračnica za kran i druge građevinske mašine, te popravke vanjskih dijelova zgrade / objekta i slične građevinske radove, može se u skladu sa propisima o sigurnosti prometa privremeno koristiti javna površina ili neizgrađeno zemljište, uz obavezu dovođenja javne površine u prvobitno stanje i saniranje eventualnih oštećenja.

Odobrenje za korištenje javne površine za radove iz prethodnog stavka na zahtjev izvođača radova ili investitora, izdaje nadležna Služba.

Uvjeti i način istovara i smještaja građevinskog materijala, deponiranja, mjere sigurnosti, rok važenja odobrenja, način održavanja deponije materijala, osiguranje prohodnosti nogostupa, ceste i ulice i drugi uvjeti utvrđuju se odobrenjem nadležne općinske Službe.

Korištenjem javne površine proizilaze obaveze plaćanja naknade za korištenje zauzete površine, osim u slučajevima kada je investitor radova općina Kiseljak.
Članak 114.

Ako se izvođenje radova iz bilo kog razloga na duže vrijeme obustavi, građevinski ili inspektor za komunalne poslove, lokalne putove i zaštitu okoliša, u zavisnosti od vrste radova može narediti da se sa javne površine uklone predmeti kojima se ista zauzima.

Javna površina se po pravilu ne može koristiti za odlaganje zemlje, šuta i drugog otpadnog građevinskog materijala, drva i sl., osim za onoliko materijala koliko se može odvesti u toku jednog dana i ne duže od 8 sati.
Članak 115.

Ako se građevinski materijal odlaže uz drveće, stabla se moraju zaštititi tako da se deblo-stablo zaštiti oplatama koje ne smiju biti bliže od 15 cm od kore stabla.
Članak 116.

Izvođač radova je dužan najkasnije 24 sata po završetku radova i uklanjanja opreme, materijala ili predmeta sa javne površine obavijestiti Službu za gospodarstvo, urbanizam, zaštitu okoliša i komunalne poslove, da predmetnu javnu površinu više ne koristi sukladno izdanom odobrenju. 

Ukoliko izvođač radova javnu površinu nije doveo u prvobitno stanje (stanje prije izdavanja odobrenja i korištenja javne površine) ili nije sanirao eventualna oštećenja na javnoj površini, općinski inspektor za komunalne poslove, lokalne putove i zaštitu okoliša, rješenjem će naložiti potrebne mjere o trošku izvođača radova.
Članak 117.


Pri obavljanju građevinskih radova na gradilištima, izvođači su dužni poduzimati slijedeće mjere za sprečavanje prljanja i ugrožavanja javnih površina:
· ograditi gradilište i postaviti odgovarajuće znake upozorenja u skladu sa propisima o građenju,
· očistiti javne površine oko gradilišta od svih vrsta građevinskog i drugog materijala, blata i slično, a čije je taloženje na javnim površinama posljedica izvođenja radova,
· polijevati trošni materijal kako bih se spriječilo stvaranje blata i prašine,
· čistiti ulične slivnike u neposrednoj blizini gradilišta,
· deponirati građevinski materijal u okviru gradilišta tako da se ne ometa saobraćaj,
slobodno korištenje infrastrukture, prolaznike i dr., odnosno da se materijal ne raznosi po javnim površinama,
· prati i čistiti vozila prije njihovog izlaska sa gradilišta, te polijevati i prati prilazne putove do gradilišta, osigurati nesmetan prolaz građana.
Članak 118.

Za istovar drva, uglja i sličnih materijala, te za piljenje i cijepanje drva, prvenstveno se koriste dvorišta zgrada / objekata, a samo u slučaju da ne postoji mogućnost korištenja dvorišta, dozvoljeno je da se potrebni dio javne površine privremeno upotrijebi u ove svrhe, ali isključivo na način da se time ne ometa promet vozila i kretanje i sigurnost pješaka.

Ogrjevni i sl. materijal mora se ukloniti sa javne površine najkasnije u roku od 8 sati, a upotrijebljena površina se mora očistiti i oprati, a eventualna oštećenja sanirati.
Članak 119.

Izvođač građevinskih radova dužan je višak zemlje sa iskopa i otpadni građevinski materijal odlagati na za tu svrhu predviđena odlagališta.

Zabranjeno je odlagati zemlju i otpadni materijal izvan odlagališta predviđenih za tu namjenu.
Članak  120.
      
Zabranjuje se prijelaz teškog vozila preko kolovoza i trgova, kao i prijelaz vozila preko javnih površina van kolovoza, ako bi se kolovoz i javne površine prelaskom vozila uslijed njegove težine, visine ili nekih drugih razloga mogli uništiti ili oštetiti. 

      
Ukoliko dođe do oštećenja ili uništenja uslijed nepoštovanja stava 1, počinitelj štete je dužan sanirati isti o svom trošku. 
Članak  121.

      
Ivičnjaci između nogostupa i kolovoza ne smiju se spuštati niti klesati radi prolaska motornih vozila. 

      
U izuzetnim slučajevima, ako bi prijelaz predstavljao izrazitu teškoću za normalnu upotrebu i odvijanje saobraćaja, što se utvrđuje stručnom ocjenom nadležnog općinskog organa uprave, može se odobriti spuštanje ili klesanje ivičnjaka. 

22. Uklanjanje protupravno postavljenih predmeta, uređaja i napuštenih vozila 
Članak 122.
        
Svi protupravno postavljeni predmeti i uređaji na objektima i javnim površinama (komunalna oprema, pokretne naprave i naprave, natpisi firmi, obavještenja, putokazi, stupići, posude za cvijeće, građevinski materijal, ogrjev i slični predmeti i uređaji), moraju se ukloniti. 

Napuštena, neregistrirana, oštećena, tehnički neispravna i druga vozila te njihovi dijelovi ostavljeni na javnim površinama duže od 10 dana, moraju se ukloniti.

       
Rješenje o uklanjanju sa rokom uklanjanja koji ne može biti kraći od tri, niti duži od petnaest dana, donosi općinski inspektor za komunalne poslove, lokalne putove i zaštitu okoliša. 


Ako korisnik ili vlasnik protupravno postavljenog predmeta ili uređaja iz stavka 1. i stavka 2. ovog članka, sam ne ukloni predmet ili uređaj, isti će ukloniti JP “Vodovod i kanalizacija“ d.o.o. Kiseljak“ o trošku vlasnika ili korisnika.


U slučajevima kada je vlasnik ili korisnik nepoznat, općinski inspektor za komunalne poslove, lokalne putove i zaštitu okoliša će prije donošenja rješenja putem javnog oglašavanja (web stranica i oglasna ploča Općina Kiseljak) pozvati vlasnika ili korisnika predmeta ili uređaja, uz upozorenje da će se isti ukloniti u ostavljenom roku putem JP “Vodovod i kanalizacija“ d.o.o. Kiseljak.


Ukoliko se vlasnik ili korisnik pozivu ne odazovu, inspektor će Općini Kiseljak rješenjem naložiti uklanjanje protupravno postavljenih predmeta ili uređaja putem JP “Vodovod i kanalizacija“ d.o.o. Kiseljak, a na vlastiti trošak.


Vlasnik ili korisnik je dužan preuzeti predmete ili uređaje u roku od 15 dana od dana uklanjanja, uz izmirenje svih prouzročenih troškova (uklanjanje, oglašavanje, skladištenja, nadoknada štete ako je pričinjena na javnoj površini i sl).


Za sve ostale slučajeve po isteku roka, predmeti ili uređaji se prodaju (prihod od prodaje se uplaćuje u proračun općine) ili odlažu na deponiju za određenu vrstu otpada.
23. Odvodnja atmosferskih i otpadnih voda sa javnih površina

Članak 123.


Ulične slivnike, kao i uređaje za odvodnju atmosferskih i otpadnih voda sa javnih površina u pravilu održava  komunalno poduzeće.

           Poduzeće iz prethodnog stavka dužno je  redovno čistiti i održavati slivnike i slivničke veze propusnim i ispravnim, radi sprečavanja nakupljanja atmosferskih i otpadnih voda na javnim površinama.

Članak 124.


Zabranjeno je neovlašteno otvaranje i zatvaranje, nenamjensko korištenje i otuđivanje poklopaca, rešetki i drugih dijelova slivnika, šahtova, i ostalih otvora na javnim površinama.


Svi otvori (šahtovi, okna i slivnici) na javnim površinama moraju se izvoditi prema važećim propisima i standardima, te održavati u ispravnom stanju.


O održavanju otvora (šahtova, poklopaca i slično) vodovodne i kanalizacione mreže, električnih, kablovskih, telefonskih i drugih instalacija postavljenih na javnim površinama, vode brigu i održavaju ih poduzeća odnosno pravne osobe koje su vlasnici ili korisnici istih, a koja im služe za redovnu upotrebu ili komunalno poduzeće kojem  je povjereno održavanje (ulični slivnici).
Članak 125.

Svi otvori moraju biti zatvoreni poklopcima na kojima trebaju, po potrebi, biti sigurnosni zatvarači.


Poklopci moraju biti od rebrastog i hrapavog otpornog materijala, urađeni na način da se izbjegne klizanje.


Dotrajali i izlizani poklopci moraju se redovno mijenjati.


U vrijeme izvođenja bilo kakvih radova u otvorima, isti se moraju ograditi posebnim pregradama na način da spriječavaju prilaz prolaznicima i obilježiti vidljivim znacima upozorenja i saobraćajnim znacima, te po završetku radova moraju se propisno zatvoriti.

Članak  126.

      
Vlasnici i korisnici poslovnih i stambenih zgrada, te vlasnici i korisnici parcela, koje se nalaze pored ulica i puta gdje postoji kanal za odvođenje atmosferskih voda, dužni su o svom trošku izgraditi prijelaz preko istog do svog objekta-parcele, isti održavati radi slobodnog protoka atmosferskih voda. 

      
Uvjeti izrade prilaza utvrđuje se urbanističkom suglasnošću.

      
Ako se parcele ili objekti nalaze uz regionalni ili magistralni put, uvjete priključka na isti, daju nadležne kantonalna i federalna direkcija za ceste. 

     
Vlasnici i korisnici objekata i poljoprivrednog zemljišta, kao i drugog zemljišta koje se nalazi pored ulice ili puta ne smiju atmosferske vode skretati (usmjeravati) na ulice ili put radi zaštite zemljišta, bez pribavljene vodne suglasnosti. 

     
Poprečni putni propusti (ispod puta, ceste, ulice i sl), ne smiju se namjerno zatrpavati radi 

preusmjeravanja površinskih voda i zaštite osobnih interesa. 

24. Higijenska dispozicija tečnih otpadnih materijala 

Članak 127.

        Fekalije i druge tečne otpadne materije u pravilu  ispuštaju se u kanalizaciju. 

        Izuzetno, neke od tih otpadnih tvari zahtijevaju predobrada prije direktnog ispuštanja u kanalizaciju. Ako u ulici ili naselju nema kanalizacije, fekalije i druge otpadne vode moraju se ispuštati u vodonepropusne septičke jame odgovarajućeg kapaciteta.
         Zabranjeno je  ispuštanje fekalija i drugih otpadnih voda  direktno na poljoprivredna zemljišta, otvorene kanale i druge slobodne površine.
   Članak 128.

Septičke jame moraju biti izgrađene po svim propisanim sanitarno higijenskim uvjetima, i redovito se održavati.

Septička jama se mora izgraditi od betona-vodonepropusnog materijala i ista mora biti zatvorena odgovarajućim betonskim poklopcem. ne smiju imati nikakve prelive, kojima bi se sadržaj izlijevao na okolnu površinu ili u vodotok.
Članak 129.
     
Čišćenje–pražnjenje septičke i nužničke jame mora se vršiti redovito.

     
Vlasnik-korisnik septičke jame ili nužničke jame dužan je da pravnoj ili fizičkoj osobi koja obavlja poslove čišćenja-pražnjenja septičkih jama, prijavi čišćenje kad se jama napuni do 2/3 od ukupne njene zapremine i ne smije dozvoliti da dođe do prelijevanja i iscjeđivanja sadržaja iz jame.

       
Sadržaj septika odvozi se u gradsku kanalizaciju i ispušta u recipijent. 

IV.  MJERE ZA PROVOĐENJE KOMUNALNOG REDA

Članak 130.
   
Nadzor nad provođenjem odredbi ove Odluke vrši Služba za gospodarstvo, urbanizam, zaštitu okoliša i komunalne poslove 
Općine Kiseljak, Služba za inspekcijski nadzor Općine Kiseljak i PS Kiseljak.
Članak 131.
U obavljanju inspekcijskog nadzora  inspektori (općinski inspektor za komunalne poslove, lokalne putove i zaštitu okoliša i građevinski inspektor) su ovlašteni:
1. Nadzirati da li se komunalne usluge pružaju u skladu sa propisanim uvjetima,

2. Nadzirati održavanje i korištenje komunalnih objekata i uređaja te komunalne opreme,
3. Rješenjem narediti fizičkim i pravnim osobama radnje u svrhu održavanja komunalnog reda,

4. Narediti uklanjanje protupravno postavljenih predmeta, objekata, uređaja,
5. Zabraniti obavljanje radova,

6. Zabraniti upotrebu komunalnih objekata, uređaja i naprava ukoliko postoje nedostaci sve dok se oni ne uklone

7. Narediti vraćanje javne površine u prvobitno stanje,

8. Narediti otklanjanje nepravilnosti koje nisu  u skladu sa ovom Odlukom  

9. Izdati prekršajni nalog i izreći kaznu,

10. Poduzeti zaštitne mjere oduzimanja stvari kojima se čini prekršaj ili kada je to potrebno u javnom interesu, odmah ukloniti predmete sa javne površine ili izvršiti sanaciju javne površine,

11. Podnositi zahtjeve za pokretanje prekršajnog i drugih postupaka.

V. KAZNENE  ODREDBE                 
Članak 132.

Iznos svih novčanih kazni propisanih ovom odlukom se uplaćuje na  depozitni račun općine Kiseljak broj 3383402200045068, vrsta prihoda 723131, općina 046, budžetska organizacija 0000609.
Članak 133.

Novčanom kaznom u iznosu od 500,00 do 2.000,00 KM kaznit će se pravna osoba:
1. ako postupa suprotno odredbama članka 6., stavak 3.,  

2. ako postupa suprotno odredbama članka 7., 

3. ako ne postupa sukladno odredbama članka 9., 

4. ako ne postupa sukladno odredbama članka 10., 

5. ako postupa suprotno odredbama članka 11., 
6. ako postupa suprotno odredbama članka 12., 

7. ako ne postupa sukladno odredbama članka 13., 

8. ako ne postupa sukladno odredbama članka 19., 

9. ako postupa suprotno odredbama članka 20., 

10. ako postupa suprotno odredbama članka 21.,  

11. ako postupa suprotno odredbama članka 22., 

12. ako ne postupa sukladno odredbama članka 24., 

13. ako postupa suprotno odredbama od članka 29 do članka 31.,
14. ako ne postupa sukladno odredbama od članka 34. do članka 36.., 

15. ako postupa suprotno odredbama od članka 37. do članka 38.,

16. ako postupa suprotno odredbama članka 40.

17. ako postupa suprotno odredbama članka 41.,
18. ako postupa suprotno odredbama od članka 42. do članka 45.,
19. ako ne postupa sukladno odredbama članka 46.,
20. ako postupa suprotno odredbama članka 47. i člankom 48.,
21. ako postupa suprotno odredbama članka 49., članka 50., članka 52.,članka 54. i članka 55.,
22. ako ne postupa sukladno odredbama članka 57. i članka 60.,
23. ako postupa suprotno odredbama članka 61. i članka 62.,

24. ako postupa suprotno odredbama članka 65.,

25. ako postupa suprotno odredbama od članka 67. do članka 69.,

26. ako postupa suprotno odredbama članka 71. i članka 72.,

27. ako ne postupa sukladno odredbama članka 73. i članka 74.,
28. ako ne postupa sukladno odredbama članka 75.,
29. ako postupa suprotno odredbama članka 78.,
30. ako ne postupa sukladno odredbama članka 79.,

31. ako ne postupa sukladno odredbama članka 81.,

32. ako postupa suprotno odredbama članka 82. i članka 83.,

33. ako postupa suprotno odredbama od članka 86. do članka 91.,

34. ako postupa suprotno odredbama od članka 92 do članka 95.,
35. ako ne postupa sukladno odredbama članka 103.,

36. ako postupa suprotno odredbama članka 104.,

37. ako postupa suprotno odredbama članka 107., 

38. ako postupa suprotno odredbama članka 113., 

39. ako ne postupa sukladno odredbama članka 117. i članka 118.,
40. ako postupa suprotno odredbama članka 119., 

41. ako postupa suprotno odredbama od članka 120. do članka 121., 

42. ako ne postupa sukladno odredbama od članka 123. do članka 125.,
43. ako postupa suprotno odredbama članka 126.,
44. ako postupa suprotno odredbama od članka 127. do člana 129..

Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od 150,00 KM. 


Za prekršaj iz stava 1. ovog članka novčanom kaznom u iznosu od 300,00 KM kaznit će se osoba koja obavlja samostanu poslovnu djelatnost -obrt. 
Članak 134.


Novčanom kaznom u iznosu od 50,00 do 200,00 KM kaznit će se fizička osoba: 

1. ako postupa suprotno odredbama članka 6., stavak 3.,  
2. ako ne postupa sukladno odredbama članka 9., 

3. ako postupa suprotno odredbama članka 11., 
4. ako postupa suprotno odredbama članka 12., 

5. ako ne postupa sukladno odredbama članka 13., 

6. ako ne postupa sukladno odredbama članka 19.,
7. ako postupa suprotno odredbama članka 20., 

8. ako postupa suprotno odredbama članka 21.,  

9. ako postupa suprotno odredbama članka 22., 

10. ako ne postupa sukladno odredbama članka 24., 

11. ako postupa suprotno odredbama članka od 29 do članka 31.,

12. ako ne postupa sukladno odredbama članka 34., 

13. ako ne postupa sukladno odredbama od članka 34. do članka 36., 

14. ako postupa suprotno odredbama od članka 37. do članka 38.,

15. ako postupa suprotno odredbama članka 40.,

16. ako postupa suprotno odredbama od članka 42. do članka 45.,
17. ako ne postupa sukladno odredbama članka 46.,

18. ako postupa suprotno odredbama članka 48, članka 49 i članka 51.,
19. ako postupa suprotno odredbama članka 49., članka 50., članka 52.,članka 54. i članka 55.
20. ako ne postupa sukladno odredbama članka 57. i članka 60.,

21. ako postupa suprotno odredbama članka 61. i članka 62.,

22. ako postupa suprotno odredbama članka 63., članka 64. i članka 66.,

23. ako postupa suprotno odredbama članka 65.,

24. ako postupa suprotno odredbama od članka 67. do članka 69.,

25. ako postupa suprotno odredbama članka 71. i članka 72.,

26. ako ne postupa sukladno odredbama članka 73. i članka 74.,

27. ako ne postupa sukladno odredbama članka 75.,
28. ako postupa suprotno odredbama članka 78.,
29. ako ne postupa sukladno odredbama članka 79.,

30. ako ne postupa sukladno odredbama članka 81.,

31. ako postupa suprotno odredbama članka 82. i članka 83.,

32. ako postupa suprotno odredbama od članka 86. do članka 91.,

33. ako postupa suprotno odredbama od članka 92 do članka 95.,

34. ako ne postupa sukladno odredbama članka 103.,
35. ako postupa suprotno odredbama članka 104. (sve točke osim točke 2. i točke 10.),

36. ako postupa suprotno odredbama članka 107., 

37. ako postupa suprotno odredbama članka 113., 

38. ako ne postupa sukladno odredbama članka 117. i članka 118.,
39. ako postupa suprotno odredbama od članka 120. do članka 121., 

40. ako postupa suprotno odredbama članka 124.,

41. ako postupa suprotno odredbama članka 126.,

42. ako postupa suprotno odredbama članka 127.,

43. ako postupa suprotno odredbama od članka 127. do člana 129..

Članak 135.


Novčanom kaznom u iznosu od 200,00 do 400,00 KM kaznit će se fizička osoba ako postupa suprotno odredbama članka 104. točka 2. i članka 104. točka 10.

Članak 136.

Novčanom kaznom u iznosu od 500,00 do 1,500,00 KM kaznit će se fizička osoba čije nepostupanje po odredbama članka 104. točka 10. i članka 105. dovede do požara.
VII. PRELAZNE I ZAVRŠNE ODREDBE
Članak 137.


Danom stupanja na snagu ove Odluke prestaje da važi Odluka o komunalnom redu i sanitarnom minimumu, broj: 01/1-23-1314/14 od 24.06.2014. godine. 

Članak 138.
   
Ova Odluka stupa na snagu narednog dana od dana donošenja, a bit će objavljena na oglasnoj ploči Općine Kiseljak i Službenom glasniku  Općine Kiseljak.

                                                                                                                 PREDSJEDATELJ 
                                                                                                   OPĆINSKOG VIJEĆA KISELJAK                                                                                    

